Global Voices Aymarata » Perú: Activistanakax»cruzada cívica» ukampiw qalltapxi Nanay jawirar arxatañataki · Global Voices Aymarata » Print\nJaqukipäw uñt'ayata/apkatata 24 Sata qallta phaxsi 2012 11:17 GMT 1\t · Qillqiri Juan Arellano Jaqukipiri Victoria Tinta Quispe\nCategoria-naka: Latin America, Perú, Citizen Media, Desarrollo, Medio Ambiente, Protesta\nAka payïr qilqt’äwix Iquitos markan umxat qilqt’atawa. Nayrïr  uñjapxama.\nAkan nayrïr qilqatanx Iquitos markan umar jan walt’ayirinakat qilqtan ukatx hidrocarburos transnacional Conoco Phillips cuenca Nanay jawirar jan waltäwinakaxata. Sarantaskaktanwa, Gonzalo Tello yatxatirix Conoco Phillips ukxat «El Agua Sagrada  p’iqinchat qilatapan amuyt’äna»:\nJach’a jan walt’äwix Conoco Phillips ukaw jan walt’ayirikiti, Tratado de libre comercio EEUU uksat ch’amanchata. Aka amtax TLC ukat amatanaka phuqhayañapatak amtaniwa, gobierno uksat jan khitis janiw sasin amtaniñapataki.\n«El río Nanay, Loreto, Perú.» Foto de MicroMacroMicro, publicada en Flickr y usada bajo una licencia Creative Commons (CC BY-NC-ND 2.0)\nLoreto ukast Darrin Mortenson irpirix aka jan walt’äwit mä Alianza Arkana uka qilqatan arst’i :\nAmtax EE.UU. Conoco Phillips uksat mä tabú ukhamawa, pä mara nayra ukhatw ukankxi, Loreto markan irpirit kamachinakax jark’aqiwa Nanay uka jawiraru.\nUka kamachinakarjamaxa, irpirix ConocoPhillips ukampix taqi kunans iyawakinwa 2010 maratpacha. yatiyirinakax sapxiwa, gobierno uksat yatirinakatx imt’apxanwa.\nComité del Agua Iquitos markatx ch’amamp uñt’ayañatakiw lurasipki sasinw uñt’ayi:\nYatxatäwinakax kunawsati ConocoPhillips ukan funcionarionakapax petróleo uka jikxatapar chiqaw sapkan ukha ukatsti uka amtan amuyt’irinakaparjamaw uñt’ayapxani.\nJaniw Gobierno Regional ukak aka luräwinakat arusipkiti; Iquitos markan La Verdad yatichäwirjamaxa \nMaysatxa, Pueblos Andinos, Amazónicos, Afroperuanos, Ambiente ukat Ecología del Congreso de la República uksat khitatanakax yatiyapxanwa  Iquitos markan mä tantachaw lurapxani, empresa ConocoPhillips ukan cuenca Nanay jawirawjan jan walt’awinaka utjki ukxata aruskipañataki.\nUkampirusa, Comité del Agua amtanakaruw  juk’amp sarañ munana Lima markar yaqhip sarki ukanakax aytayasiñatakikiw sarapxäna.\nLima markan San Agustin. Elizabeth Lozano, Amazonia uksan mä luräwix utjawayi  arst’i : pachat arxatir markachirinakaruw yanapt’ap mayt’apxata.\nUka 15 uru sata qallta phaxsinxa, Comité del Agua uksankirinakaw Conoco Phillips uksankirimp tantacht’asipxäna,  cuenca Nanay uksankirirux khitanukupxanwa. Seamus Finn, mayni Conoco Phillips uksankirixa, mä qilqat apxarutayana Nueva York markan 5 uru taypi sata phaxsin uñt’ayañataki.\nLima markan Comité del Agua uksat 24, 27 urukama sata qallta phaxsinx kuna amtas utjani ukaw suyt’ataski.\nAka qilqatax Juan Arellano jupan blogupan  qilqt’atawa.\nURL to article: https://aym.globalvoices.org/2012/09/4743\n El Agua Sagrada: http://www.amazonia.org.pe/el-agua-sagrada\n arst’i : http://radiolvs.cnr.org.pe/ninterna.html?x=11983


Jaqukipäw uñt'ayata/apkatata 6 Anata phaxsi 2013 9:34 GMT\nAka qillqatax Relaciones Internacionales ukat Seguridad ukxat qillqt'atawa.\nPhusilanakamp Ch’axwawix qalltawayiwa kunawrasati colombian jiliri p’iqinchiri tatamp farc ukankir jaqinakamp mä aruskipawinkasipkana ukja. Uka aruskipawisti qalltasiwayanwa maymara pä waranqa tunka mayan mallki phaxsina. Nayrar suma sarantayañatakix, pä tunka uru saraqatar lapak phaxsit saraqataru FARC jaqinakax qhananchawayapxanwa sayt’ayaña uka ch’axwawi.\nColombiano irpirin alto el fuego roto satak ukanakax colombianos bloguerunakaruw jan wali arxayäna. Jisnawa mayni bloggerux Colombia markanx arst'iwa kunats phisqhïr FARC ukax wali asxarapachäna:\nP’iqinchir quinto Farc ukanakax mä terroristanakan yatiqañ utapakaspasa ukjamanwa . Efraín Guzmán Iván Márquez, ukjamarus “Karina” Alias “Manteco” [en] satat saraqawayxiwa phisqa p’iqinchirinaka FARCaru, jaya pacha tama jan wali guerrillanakax aka willjta tunka kimsan janir mar tukuykipan diciembre phaxsin mä jan walt’aw katuqawayapxi khä Fuerza Aerea colombianunakata “operación Fortuna” sata: mä bombardeox tunka pusini jan wali jaqinak jaytawayi jiwata, ukat mä kusisiwi puqut muxsa achu lurir jaqinakar churawayi kunati puqut achuyirin urqipanakax jikkatasiwayiwa kä serranía Abibe ukjamarus jaqkattiwa jawira Suciot Atrato Mediokama.\nMaysatxa, Camilo Raigozo aynacht’awayiwa jiliri p’iqinchir Santos kusisiñapa, kha guerrillerunakar jiwayaratampi ukar k'umi:\nKhä régimen p’iqinchir Santos tatax janiw jaysawaykiti kha wila wartawi, ukarusti llakimpi colombianunakar apxatawayi. Janiw aka amtawi bilateral ukar iyaw sañ munkiti. ni navidadak ukjamararus machaq mar katuqañatakisa.\nHoracio Duquex kimsïr yatiyawin jiskt’asiwa aka unilateralxat ukar Farc ukampita:\nKamisaki kullaka Rosmery, walik aka qillqatx jaqukpt’antaxa, wali aski yatiäwinwa, nayarux wal muspayituna.\n8 Anata phaxsi 2013, 6:18 pm


Bibliat apst’ata sarnaqäwinaka: Mä suma huerta - Aka chiqax Jehová Diosan Qhanañchirinakapankiwa\n¡UÑTAM aka suma Uraqi! ¡Taqi kunas wali sumarakisä! Uñtam quqanaka quranaka panqaranaka taqi kasta animalanaka. ¿Uwijasa leonasa kawkjankis uk uñjtati?\n¿Kunjamatsa aka suma huertax utjpacha? Kunjamsa Diosax jiwasatak aka Uraqi wakichatayna uk jichhax uñjañäni.\nDiosax quranaka ch’ijinaka nayraqat luratayna waña uraqir alintañapataki. Ukat taqi kasta alinaka ayrunaka quqanaka lurarakitayna. Ukanakaw jilantasin aka Uraqxa sumaptayi. Ukatxa, yaqhipanakax suma muxsa achunakwa achurapistu.\nDiosaxa chawllanak luratayna uman jakasipxañapataki, ukat jamach’inak alayan jalnaqasipxañapatakiw jan ukax tuynaqasipxañapatakiw luratayna. Anunaka, phisinaka, caballonaka, jach’an jisk’an kunayman animalanak luratayna. ¿Utam jak’an animalanakax utjiti? ¡Wali suma Diosapuniwa, ukham jiwasatak taqi kun luririxa!\nUkatxa, aka Uraqinxa mä chiq wali sum luräna. Edén huerta satänwa. Askipunïnwa. Ukanxa taqi kunas wali sumänwa. Aka Uraqpach akham suma huertar tukuñapwa Diosax munäna.\nWasitampi aka dibujo uñxatma. ¿Kunampiw utjañap sispachänsa Diosax uk yattati? Uk uñjañäni.\n¿Kunjamsa jiwasanakataki Diosax aka Uraqi wakichäna?\nDiosax walja animalanakwa luratayna. ¿Aka animalanakana sutip sasmati? (Dibujo uñxatäta.)\n¿Kunatsa Edén huertxa wali sum Diosax luräna?\n¿Aka Uraqix kunjamäñapsa Diosax munäna?\nLiyt’añamawa Génesis 1:11-25.\n¿Kimsïr urunxa kunas lurasïna? (Gén. 1:12.)\n¿Pusïr urunxa kunas lurasïna? (Gén. 1:16.)\n¿Phisqïr urunsa suxtïr urunsa kuna animalanakarus Diosax luratayna? (Gén. 1:20, 21, 25.)\nLiyt’añamawa Génesis 2:8, 9.\n¿Kuna pä quqanaksa Diosax luratayna Edén huertanxa, ukanakax kun sañsa munäna?


Global Voices Aymarata · Medios ciudadanos ukan qillqatanaka Aka tuqita Medio Oriente & Norte África\nMedio Oriente & Norte África RSS\nchinuqa phaxsi 2013 8 Qillqatanaka\ntaypi sata phaxsi 2012 5 Qillqatanaka\nwillka kuti phaxsi 2011 4 Qillqatanaka\nachuqa phaxsi 2011 7 Qillqatanaka\nWali aski isturyanaka Aka tuqita Medio Oriente & Norte África\t2 lapaka phaxsi 2014 GV Face: chipuntañ jan ukast jan chimpuntaña? Túnez jupan arunakap kunapachatix 2014 chhijllaw qalltki Qillqiri Sahar Habib Ghazi · Túnez 27 willka kuti phaxsi 2014 Mundial anatawxata: Brasil uksanx jachawayapxiwa, Bahréin k'ask'a umamp yanqhachataw uñjasipxi ukat Qatar uksanx jan walt'awiw utji Qillqiri Deji Olukotun · Latin America 2 chinuqa phaxsi 2013 “Gaza markanx bombanakax jallur uñtataw waraqtäna” Qillqiri Amira Al Hussaini · Israel Uraqpachan yatiy 1 simanaw makiptxiEcuadorPapa Franciscox sudamerica – Ecuador uksaruw puriwayi\n2 simanaw makiptxiMéxicoMéxico markanx mä cárcel de alta seguridad uksatx mä thaqhat jaqiw jamasat mistuwayxatayna\nIsturyanaka Aka tuqita Medio Oriente & Norte África 15 mara t'aqa phaxsi 2015\nGlobal Voices ukax Iraní markan Campaña Internacional Derechos Humanos ukan yanapt'äwipampiw qallti Qillqiri Mahsa Alimardani · Irán Global Voices ukax yatxatatanakan mä kampañ luräwipan yatxatäwinakaparjamaw lurt'awayi, derechos humanos, uksat luräwnakamp yanapt'asitawa.\nIsrael markankir Chef tataw k'añask manqhan mä pizza phayas uñacht'ayi, wawanakar askin uñjañataki Qillqiri Maya Norton · Israel 2008 marat jichhakamax Israel markanx tunka suxtan wawaw k'añasku manqhar jaytasin chijir puris jiwapxi. Mayni Chef jupaw markanakar uñt'ayi, jupax k'añasku manqhan mä pizza phayt'asaw... 20 achuqa phaxsi 2015\nGaza – Franja markanx mä qullirix janchit usut wawanakatakiw yatiqañ uta lurañ yänt’i Qillqiri Joey Ayoub · Palestina Gaza - Franja markanx mä qulliriw janchit usut wawanakatak mä yatiqañ uta lurañ yant’i.\nIraní markankir jilïri irpirix sitios de noticias sin licencia ukanka jist'antaski Qillqiri Mahsa Alimardani · Irán Sitios Web Iraníes uka yatiyirinakati taqi requisitos ukanakamp phuqchi ukhax Gobierno-uksatx subsidio ukanak katuqapxani.\nSiria markatakix yatichäwix “turkakipawiwa” Qillqiri Syria Untold · Siria Chance4Change 15 yatiqañ utaruw yanapt'añ amti, plan de studios ukamp askink nayaraqatar sarantapxañapataki.\nUñacht’aw waraqt’awi: Irani yatiqirinakax tuqisiwapxanw kunapachatix pulitikus aruskipawinakax utjkana, ukaxa. Qillqiri Farid · Irán Estudiantes de la Universidad Amirkabir de Irán en Teherán, corearon consignas de apoyo a Mir Hussein Mousavi y Mehdi Karroubi, líderes del Movimiento Verde a... 20 achuqa phaxsi 2014\nIrán markanx mä programa de Television kuntraw qhurut arsusiwimp sartasipxi Qillqiri Farid · Irán Ch’axwirinakax jan wal aka programax parli etnia bajtiari tuqi sasaw sapxi ukhamarak jan wali uñch’ukiraki Revolucion Constitucional irani uka jilir irpiripanakaruxa.\nIrán: Frontera de Pakistán uka jak'an phisqha soldado(nak) secuestrata Qillqiri Farid · Enlace · Irán 28 chinuqa phaxsi 2014\nIrán: Administrador de Facebook ukaruw mutuñ utar jist'antapxi Qillqiri Farid · Enlace · Irán 16 chinuqa phaxsi 2014\nIran-an Chat ukax jan wali aruti. WeChat Ukax Jark'antatawa Qillqiri Farid · Irán WeChat ukax Redes Sociales ukaruw teléfonos inteligentes apnaqirinakarux mantayi. Ukch'añkamax mayni Irán jilïr irpirin mä pä ministrunakapax yaqha arkirinakamp aruskipañatakiw may may Redes Sociales ukanak... 25 lapaka phaxsi 2013\nRap tunecina jayllawix mä q’uchuw waynanakatakix tukuwayi Qillqiri Afef Abrougui · Túnez 3 waranqa waranqa jila You Tube ukar mantir jila kullakanakampiw rap jayllintawix mä himno ukar waynanakatak tukuyatatayna. Afef Abrougui jupax qhananchistuwa kunats ukax ukham ukxata.\n9 sata qallta phaxsi 2013\n#SpyDuck de Egipto markanx arum manq'aruw tukuyatäna Qillqiri Amira Al Hussaini · Egipto Egipto markanx mä cigüeña ukax jamsat unch'kiriw sasin juchanchatatayna, ukatx katuntataw uñjasitayna ukatsti mä egipciankir wila masin manq'antataw jikxatsitayna.


1 Samuel 14 - Holy Bible [Aymara Bible 1997] - (1Sam 14)\nSaúl reyin Jonatán yokapajj mä urojj yanapiriparojj sänwa: “Jutam, jawir maqhatañäni, ucat uca jawira qhurcatanquir filisteonacar nuwjaniñäni” sasa. Ucampisa Jonatanajj janiw uca toketjja cunsa awquiparojj yatiycänti.\nAwquipasti mä kollu pataruw utjantasiraquitayna, mä granado koka c'uchuncascaraquïnwa, trigo jawk'añawjana, mä tropa soldadonacaw jupa chicäscaraquïna, ucanacasti sojjta pataca chachanacaraquïnwa.\nEfod sata isi apiristi, Ahitob sat jaken Ahías yokapänwa. Uca Ahitob jakesti Icabod jaken sobrinopänwa, ucasti Finees sat jaken yokaparaquïnwa, Elí chachan allchhiparaqui, qhititejj Silo sat chekan Tatitun sacerdotepäcän uca. Jakenacasti janiw Jonatanan saratapjja yatipcataynati.\nJupasti ucañcamajj cawqhanccäntejj filisteonacajj ucar puriñataquiw ch'amachascäna. Uca cheka pasañasti pä jach'a karka taypincänwa, Boses uqhamarac Sene satanaca.\nMaynïrejj amsta tokena, Micmas uñcatasina; maynïristi aynach tokenaraqui Gabaa uñcatasina.\nJonatanasti yanapiriparojj sänwa: —Jina, mäpit qhurcataru maqhatañäni, cawqhancquitejj uca jan Diosar uñt'ir jakenacajj ucacama. Inampis Tatitojj mä cunsa jiwasataqui lurascaspa, jupataquisti janiw cuna ch'amäquisa jiwasar atipjaña churañajja, walja jakempisa jan ucajj juc'a jakempisa —sasa.\n—Take cuntejj amtcta ucanacjja lurascaquim, nayasti uca amtäwinacamanjja yanapascaquïmawa —sasaw yanapirejj saraquïna.\nUcat Jonatanajj saraquïnwa: —Acajjay jichhajj qhurcataruw maqhatañäni cawqhancquitejj uca chachanacajj ucaru, ucatsti uñjayasiraquiñäniwa.\nJupanacatejj jiwasaru: ‘Suyt'apjjeta sarakanipjjañajjcama’ sistani ucapachasti, ucaruquiw kheparañäni, janiw jupanacan ucarojj maqhatcañäniti.\nUcampisa jupanacatejj: ‘Maqhatanipjjam’ sistani ucapachasti, maqhatañäniwa, ucasti jiwasataquejj mä unanchäniwa, Tatitun jiwasaru atipjäwi jupanacjjaru churañapataqui.\nUqhamaw filisteonacampejj jupanacajj panpachani uñjayasipjjäna. Acanacasti uñjasajj sapjjänwa: “Uñtapjjam, hebreonacajj cawquïri putunacarutejj imantasipcatayna ucanacatjja misturanjjapjjataynawa” sasa.\nUcat ucspachaw Jonatanampiru yanapiripampirojj art'anipjjäna: “¡Maqhatanipjjam acaru, may jumanacaru yatiyapjjäma!” sasa. Ucat Jonatanajj yanapiriparu saraqui: “Nayar arquita, Tatitojj jupanacarojj israelitanacan amparanacaparuw catuyani” sasa.\nJonatanasti cumpucamaquiw uca amsta maqhatawayäna, yanapiripasti khepat arcaraquïna. Cawquïrinacarutejj Jonatanajj korumt'ayancän ucanacarojja, yanapiripaw jiwarayaraquïna.\nAca nayrïri nuwasiñansti Jonatanampi yanapiripampejj pä tunca chachanacwa jiwarayapjjäna, mä juc'a horasanaqui.\nTake qhitinacatejj campamentoncapcäna, uqhamarac campamento ankäjjancapcäna, ucanacasti walpun ajjsarayasipjjäna. Ucanquir soldadonacasa, uqhamarac uca guerrilleronacasa wali ajjsarayasipjjäna. Uqhamarus mä orak qhathatiw sartaraquïna, ucat takenisa ajjsarañat qhathatisipcäna.\nSaúl reyin centinelanacapasti, qhitinacatejj Benjamín oraken Gabaa sisqui uca chekancasipcän ucanacasti, filisteonacarojj ucsar acsar chhuqhunakerwa uñjapjjäna.\nUcat Saúl reyejj ejercitoparojj saraqui: “Uñarapjjam, qhitinacas jiwasan ejercitosatjja chhakhata, ucanac yatiñataqui” sasa. Uqham uñarasinsti yatipjjänwa, Jonatanampi, yanapiripampi chhakhatätapa.\nUcürusti Diosan efod sat isipajj israelitanac taypincascänwa, ucat Saúl reyejj Ahías jakeru saraquïna: “Acar apanim uca Diosan efod sat isipa” sasa.\nSaúl reyejj uca sacerdotempi parlañapcamasti, filisteonac taypinjja juc'ampiw sartäna jan walt'añanacajja. Ucat Saúl reyejj sacerdoterojj saraquïna: “Jan apancamti” sasa.\nUcapacharaquiw Saúl reyejj take ejercitopampejj tantacht'asisin sarapjje filisteonacampi nuwasiñataqui. Filisteonacasti sinti jan walt'añanwa jicjjatasipjjäna, jupanaccamaraquiw jiwarayasipjjäna.\nUqhamarusa cawquïri hebreo jakenacatejj nayratpacha filisteonacampïcäna, uqhamarac ejercitopampi chica jutapcatayna, ucanacasti nuwasiñ horasajj israelitanacan ejercitoparuw jakcattanjjapjjäna, cawquïri ejercitotejj Saúl reyina, Jonatanampina irpatäcän ucaru.\nCawquïri israelitanacatejj Efraín kollunacan imantasitäpcän ucanacasti, filisteonacan chhuctjjatapa yatisinsti, tucjañataquiw arctapjjäna.\nNuwasiñansti jupanacajj Bet-avén sisqui ucacamaw puripjjäna, Tatitusti Israel marcaparojj uca urunjja khespiyaraquïnwa.\nUcampisa israelita jakenacajj uca urojj wali karjtatäpjjänwa, janiraquiw qhitis cunsa mank'cänti, Saúl reyin juramentompi arsutap laycu, take jakenacaru aqham sasa: “Jiwayatäpan qhititejj janïr jayp'untquipan mä cunsa mank'antani ucajja, janïra nayan uñisirinacajjar phoksusquipana” sasa.\nSoldadonacasti mä ch'umi chekaruw puripjjäna, cawqhantejj misq'ejj oraken utjcatayna uca chekaru.\nCunapachatejj jakenacajj ch'umiru mantapjjän ucqhasti, misq'ejj umjamaw jaläna; ucampis janiw qhitis mallt'cänti juramentompi Saúl reyejj wayt'atap laycu.\nUcampisa Jonatanajj janiw ist'cataynati, cuntejj awquipajj juramentompi take ejercitopar siscatayna ucjja. Ucat cuna vara ayt'atäcäntejj uca varampiw misq'i apsusïna, mank'antaraquïna, ucampejj suma ch'amaniw tucuraquïna.\nUcat mayni israelita soldadojj juparu saraquïna: —Awquimajj juramentompiw ejercitorojj wayt'i, ‘qhititejj mä cunsa mank'ani ucajj jiwayatäniw’ sasa. Ucatwa jichhajj jakenacajj wali karjtatäpjje —sasa.\nUcat Jonatanajj saraquïna: —Awquejjajj jan wal luri aca marcarojja. Uñjam cunjämsa nayajj uca mä juc'a misq'i mallt'asajj ch'amani tucuractjja,\njuc'amp ch'amaniw jakejj tucusapäna, jichhüru uñisirisat aparanctan ucanacat mank'asapän ucajja. ¡Cunjsa filisteonacarojj tucjasänjja! —sasa.\nUca urusti israelitanacajj filisteonacarojj atipjapjjänwa, Micmas sisqui uca chekat sartasina Ajalón sisqui uca chekar puriñcama. Ucampisa israelitanacajj wali karitäpjjänwa.\nUqhamasti ejercitojj cuntejj uñisirinacapat aparapcatayna, ucaruw jaljjatapjjäna; ucat ovejanaca, vacanaca, vaca kallunaca catusinsti qharirapjjänwa, ucat aychapjja wilamppacha mank'antapjjäna.\nUcampisa yakhepanacajj Saúl reyir yatiyiriw sarapjjäna: —Jakenacajj Tatitu contraw jucha lurasqui, aycha wilamppacha mank'asajja —sasa. Ucat Saúl reyejj saraqui: —¡Jumanacajj jan wali jakenacäpjjtawa! Mä jach'a kala acacama korumiyasa apanirapipjjeta.\nUqhamarus jakenacarojj sapjjaraquim, sapa mayni acaru ovejanacapa, vacanacapa apaniñapataqui, uqhamat jumanaca qharirapjjañamataqui, ucat mank'apjjañamataqui, janiraqui jucha lurapjjamti Tatitu contrajja, aychanaca wilamppacha mank'asajja —sasa. Uca arumpachaw sapakat mayni jupapacha vacanacapa apapjjäna, ucat ucan qharirapjjäna.\nSaúl reyisti mä toketjja, Tatitutaqui mä altar luraraquïna, uca altarasti jupan nayrakata catuyataraquïnwa.\nUcatsti Saúl reyejj saraquïnwa: —Jichhajj aca aruman filisteonacar arctiri sarakapjjañäni, ucatsti khanjtaniñapcama saqueyjapjjaraquiñäni, janiraquiw maynirus uqhamaqui jaytancañäniti, jan ucasti takeniruw jiwarayaniñäni —sasa. Ucatsti takeniw arsupjjaraquïna: —Cunatejj amuyatamatjja walïqui ucanacjja lurascaquim. Ucampisa sacerdotejj saraquïnwa: —Janïr cunäquipana Diosaru jisct'añäni —sasa.\nUcat Saúl reyejj Diosaru jisct'i: “¿Filisteonacarojj arcnakäti? ¿Jupanacarusti israelitanacan amparaparuti catuyäta?” sasa. Ucampis Tatitojj janiw uca urojj cunsa juparojj jaysancänti.\nUcat Saúl reyejj saraqui: —Jichhajj jac'achasinipjjam take ejerciton jilïrinacapa; yatjjatapjjam qhitis jichhürojj uca jucha luri.\n-¡Israel marcan khespiyiri Tatitun sutipjjaruw arsta juramentompi, qhititejj jucha lurqui, pachpa Jonatán yokajjäscpasa, ucajj jiwayatäniwa! —sasa. Soldadonac taypitsti janiw qhitis arsuncänti.\nUcatwa Saúl reyejj take israelitanacarojj saraquïna: —Jumanacajj acsaru sayt'asipjjam, maysatsti Jonatán yokajjampi nayampiraquiw sayt'anipjjä —sasa. —Cunatejj amuyumanjja walïqui ucanac lurascaquim —sasaw soldadonacajj sapjjaraquïna.\nUcat Saúl reyejj art'araqui: —Tatitu, Israelan Diosapa, ¿cunatsa jichhürojj jan ist'ista naya sirvirimarojja? Nayatejj juchanïstjja, jan ucajj Jonatán yokajjas juchanïchejja, suerte jaktatatjja Urim ucaw mistuni; ucampisa juchatejj israelita jakenacancchejja, suerte jaktatasti Tumin ucaraquiw mistuni —sasa. Suertesti Saúl reyimpiru Jonatán yokapampiruw mistüna, uqhamat janiw jakenacajj juchañchatäcjjänti.\nUcat janc'aquiw Saúl reyejj saraquïna: —Jichhajj Jonatán yokajjampita nayampitaraqui suerte jaktapjjam —sasa. Suertesti Jonatán yokapjjaruw purïna,\nucatwa Saúl reyejj Jonatanarojj saraquïna: —Jichhajj khanañchita cuntejj lurcta uca —sasa. Jonatanasti arsusiraquïnwa: —Chekpachansa, nayaw mä juc'a misq'i aca vara ayt'atäcäyät ucampi mallt'ta. Ucampisa acajjay nayajj jichhajj jiwañataquis janc'aquiraquïtwa —sasa.\nSaúl reyejj art'asiraquïnwa: —¡Diosajj nayar jiwayitpan take ch'amapampi janitejj jiwcäta ucapachajja, Jonatán! —sasa.\nMarcasti Saúl reyirojj saraquïnwa: —¡Cunjämaraqui Jonatanasti jiwanisti, jupajjay Israel marcarojj mä jach'a atipjäwi churchistojja! ¡Janiw jiwcaspati! ¡Tatitu laycu, janiw mä ñic'utapas orakerojj jalaktcaniti! Cuntejj jichhüru lurqui ucjja Diosan yanapapampiw luraraqui —sasa. Uqhamatwa marcajj Jonatanarojj jiwañat khespiyäna.\nSaúl reyisti filisteo jakenacaru arctañjja jaytjjaraquïnwa, jupanacasti orakeparuraquiw cuttjjapjjäna.\nUqhamawa Saúl reyejj Israel marca apnakasajja atipjäna take chekanwa uñisirinacapampejj nuwasiraquïna ucanacasti acanacänwa: Moab, Amón, Edom, Soban uqhamarac filisteonacan reyipa. Cawquirutejj sarcäna ucanacarojj atipjaquipunïnwa.\nMä jach'a ejército tantacht'araquïna ucat Amalec ucarojj atipjaraquïna. Uqhamatwa israelitanacarojj uca lunthata lluch'susirinacatjja khespiyäna.\nSaúl reyin yokanacapasti: Jonatán, Isúi, Malquisúa ucanacänwa. Pani phuchanacapasti Merab satänwa jilïrejja, sullcasti Mical sataraqui.\nSaúl reyin warmipasti Ahinoam sataraquïnwa, Ahimaas jaken phuchapa. Ejercitopan generalapasti Abner sataraquïnwa, Ner sat jaken yokapa, ucasti pachpa Saúl reyin tioparaquïnwa.\nSaúl reyin awquipa Cis ucasti, uqhamarac Abner ucan Ner awquipasa Abiel ucan yokanacaparaquïnwa.\nFilisteonac contra nuwasiñasti walipunïnwa, Saúl reyin jacañapanjja, uca laycuraquiw Saúl reyejj mä suma ch'amani ejercitonaca sayt'ayaraquïnjja, take ch'amani uqhamarac jan ajjsariri chachanacasti ejercitorcama jawsataraquïnwa.


Zacarías 13 - Holy Bible [Aymara Bible 1997] - (Zac 13)\n“Qhä urunjja mä uma jalsuw jist'artanejja, ucana Davidat jutir familianacas, Jerusalenan jaquirinacasa juchanacapa, k'añu cancañanacapa jarekasipjjañapataqui.\nTake aca marcanjja nayajj yakha diosanacan sutinacapjja t'unjaraquïwa jan mayampi amtasiñataqui. Uca pachparaquiw apakäjja profetanacsa, take ñankha ajayunacsa. Naya Tatituw ucjja arsta.\n“Uqhamasti, cunapachatejj maynejj jutir urunacata arsuña munanejja, awquinacap quipcaw sapjjanejja: ‘¡Jumajj jiwañamaw, c'ari arunacam Tatitun arupat pasayañ munatam laycu!’ sasa. ¡Awquinacap pachpaw cuchillompi jununtapjjanejja cunapachatejj profetäña muncani ucqhajja!\nQhä urunwa profetanacajj p'enkasipjjanejja unañchäwinacapat parlapcani ucqhajja. Janiw qhitis uchascaniti profetanacan lip'ichinacat lurat isipjja sallkjañataquejja,\njan ucasti sapa mayniw sanejja: ‘Nayajj janiw profetäcti, jan ucasti yapuchiriquïtwa. Wawatpachwa pampan irnakañaru uscusta’ sasa.\nQhititejj jisct'anejja: ‘¿Cuna chhojjrinacas janchiman apcta ucajja?’ sasajja, jupasti saraquiniwa: ‘Amigonacajjan utapanwa uqham lurapjjetu’ ” sasa.\nTake ch'amani Tatitojj arsuwa: “¡Sartasim espada, awatirejj contra, yanapirejj contraraqui! ¡Awatirirojj jiwayam, ovej tamasti aywitatapjjaniwa, nayasti orko ovejanac contraraquiw cuttaraquëjja!\nSapa quimsatjja paniniw jiwarapjjani, aca marcanquir jakenacatjja. Maynïriquiw kheparanejja.\nUca jilt'iri parterusti nina tokeracwa pasayäjja, cunjämatejj kollkejj k'omachañäqui uqhamaracwa k'omachäjja, Cunjämatejj korejj k'oma tucuyañäqui uqhamaracwa k'oma tucuyäjja. Ucqhaw jupanacajj nayar art'asipjjetanejja, nayasti jaysaraquïwa. Saraquïwa: ‘Nayan marcajja’ sasa. Jupanacasti sapjjaraquiniwa: ‘Tatituw jiwasan Diosasajja’ sasa. Naya Tatituw ucjja arsta.”


Aymara, Dramas: Piece 011 – Jesusajj nazjjewa | Waters of Life for Children\nHome -- Aymara -- Perform a PLAY -- 011 (Jesus is born)\n11. Jesusajj nazjjewa\nEmperadoran qhitanacapa: ”¡Nazaret jakenaca! ¡Jutapjjam ist’apjjam emperadorajj cuns ordini! Mä censowa utjani. Sapa mayni marcanquirinacajja cauquimarcantï nazcäna ucaruw cutt’añapa.\nAcä yatiyäwejja janiw cusisiyapquirismati, ucampisa nayanacajja, emperadoran qhitatanacaquïpjjtwa. Ucampisa cuna pachatejj censo pasjjani ucjjajja cutt’anjjapjjasmawa.\n¡Aca ordenaru ist’apjjam! Jumanacajja emperadorajj phirütapjja yatepjjtawa.”\nTakpach Nazaret marcawa mayjjt’atäna. Waljaninacawa culiratäpjjana. Emperadoran ordenapajja janiw walicänti amptatanacapataqui, ucampisa… Diosan amtapampejja walt’änwa.\nMaríampi Josëampisti viajetaquejja waquichasiñapänwa. José jupasti David ucan familiapänwa uqhamajja Belén ucar sarañapänwa, caucantï nazcatayna ucaru. Viajañajja wali sumäspawa, ucampisa cayuqui La Pazata Caranavicamachisti…\nMaríataquejja juc’amp ch’amänwa, niyawa wawapajja naciñampejjäna. Diosan juparu ajllisitapjja Diosan Yokapan taycapañataquejja, yatïnwa. Mä angelaw uca suma arjja juparu uqhamaraqui José juparusa yatiyatayna.\nJesusan nacïwipa, aca mundo Khespiyri, ucawa Diosan suma amtapajja.\nBelenaru viajañajja janiw tucusirjamäcänti. Niya pheska uruwa viajasipcäna. Mariampi Joseampisi janiw cuna pachasa uca jaya karjañ viaj-jja ajllipcaspänti. Ucampisa Diosan amtapancänwa acajja ucatwa sarapjjäna.\nBelenansti mä jan waliwa suyascäna:\nKorpachiri: “Phokatajew, janiw juc’am cuartonacajj utj-jjete. Yakha token thaktapjjam. Sarjjapjjam, janiw acan lugarajj utj-jjete.”\nTake chekanwa korpachasiñanacajja jist’antatcamaquïnwa. Kheparusti mä uywa uyunacwa ch’usäscäna.\nDiosan amtapajja phokasitaynawa. Amuyasim niya pakallco pataca maranac janïrawa Khespiyirin jutäwipjja arsjjatäna uqhamaraqui Belenan naciñapsa arsuraquitayna.\nKaokhchsa jakenacarojja Diosajj munasi amtatap phokañataquejja uqhamaraqui Jesus wawapa churañataqui.\nUñstirinaca: Parliri, emperadoran yatiyiripa, korpachiri\nPage last modified on October 08, 2018, at 10:08 AM | powered by PmWiki (pmwiki-2.2.140)


Apocalipsis 2 - Holy Bible [Aymara Bible 1997] - (Apo 2)\n“Éfeso iglesiancquis uca angelar kellkasin apayam: ‘Aqham siw qhititejj cupi amparaparu pakallko warawaranïqui, uqhamarac pakallko kori candelabronac taypin sarnakquis ucajja:\nNayajj take luratanacamjja yattwa. Ch'ama tucutamsa, llamp'u chuymanïtamsa yatiractwa. Ñankha jakenacaru jan catokatamsa yatiractwa. Qhitinacatejj —Nanacajj Tatitun apostolonacapäpjjtwa —siri jakenacarus jumajj yant'tawa, ucampis uca jakenacajj janiw Tatituncapquiti; jumasti uqham yant'asajj catjaractawa c'arisipjjatanacapjja.\nWali llamp'usiña take cunataquis usctajja. Naya laycusti waliraqui ch'am tuctajja, jan karjasisaw t'akhisiractajja.\nJichhajj amuyt'asim cawqhattï liwisctas uca, ucatsti arrepientisim, cunjämtï kalltanjja sarnakcäyätas uqhamarac sarnakam. Janitejj arrepientisïtajj nayajj juma contraw sayt'ä, ucatsti candelabromjja apakaraquïmawa.\nUcampis juman mayaw utjascaraqui. Uca nicolaítas sat jan wali jakenacarojj jumajj uñistawa. Nayajj jupanacarojj uñisiractwa.\nQhititejj ist'añ munqui ucajj ist'pan cuntejj Kollan Ajayojj iglesianacar sisqui ucjja: Qhitinacatejj atipjcani ucanacajj Diosan marcapan utjquis uca jacañ churir kokatwa mank'apjjani.’\n“Esmirnanquir iglesian angelaparojj kellkasin apayaraquiquim: ‘Aqham siw qhititejj kalltäqui, tucuyäcaraqui ucajja, qhititejj jiwcäna jichhasti jacascaraqui ucajja:\n‘Take luräwinacamjja nayajj yattwa, t'akhesitamsa, jan cunanïtamsa yatiractwa, ucampis janiw jan cunanïcapuntati jan ucasti kamirïsctawa. ‘Judiöpjjtwa’ siri jakenacan juma toke parlatapsa yatiractwa, ucampis janiw jupanacajj judiöpquiti jan ucasti Supayan tamapancasipquiwa.\nCuna t'akhesiñanacatï jumjjaru jutcani ucanacatjja jan ajjsaramti. Supayasti jumanacat mä yakhepanacarojj carcelaruw apayani, take jumanacasti wali yant'atäpjjaraquïtawa. Tunca ururaquiw t'akhesipjjäta. Ucampis jiwañcamatejj arcascaquïta ucapachasti, nayasti jacañ corona churäma.\nQhititejj ist'añ munqui ucajj ist'pan cuntejj Kollan Ajayojj iglesianacar sisqui ucjja: Qhititejj atipjcani ucajj janiw cuna t'akhesiñsa catokcaniti payïri jiwäquis ucanjja.’\n“Pérgamo iglesianquir angelaparojj kellkasinjja apayaraquim: ‘Aqham siw qhititejj purapar arini espada ayt'atäqui ucajja:\n‘Nayajj yattwa take luratanacamjja. Cawqhantejj Supayajj munañanïqui ucqhan jacatamsa yatiractwa, ucampis nayarojj take chuymampiw arcasquistajja. Nayar iyawsatamjja janipuniw jaytctati, ni Antipas sat sirvirejjaru Supayajj utjqui ucqhana jiwayapquïpansa.\nUcampis juma tokejj mä kawkha arunaca sañajjaw utjitu. Jumanac taypinjja Balaam sat jaken jan wali yatichäwinacap jan apanucuñ munirinacaw utjasqui. Uca Balaam jakejj Balac chacharuw amtayäna israelit jakenacaru juchar puriyañataqui, yakha diosanacar loktatäquis ucanac mank'ayasa, uqhamarac uca c'ari diosa nayrakatanjja wachoka jucha lurayasa.\nUqhamaraquiw jumanac taypinjja mä kawkhanejj nicolaitanacan yatichäwinacap jan jaytapquiti. Uca yatichäwinacjja nayajj uñistwa.\nUcatpï jichhajj arrepientisiñamajja, jan ucasti nayajj mäquiw jutä, ucatsti jupanacampejj nuwasïwa lacajjat espadajj mistqui ucampi.\nQhititejj ist'añ munqui ucajj ist'pan cuntejj Kollan Ajayojj iglesianacar sisqui ucjja: Qhititejj atipjcani ucanacarusti maná sat imantat t'ant'atwa mank'ayäjja; ucatsti mä jank'o kala churaraquëjja. Uca kalansti mä machak sutiw kellkt'ata, uca sutsti janiw qhitis yatquiti jan ucasti qhititejj catokqui ucaquiw yati.’\n“Tiatira iglesiancquis uca angelarojj kellkasin apayaraquim aqham sasa: ‘Aqham siw Diosan Yokapajj, qhititï ninjam nayranïquis uqhamarac cayunacapas mä suma lliphipquir broncer uñtatäquis ucajja:\n‘Take luratanacamjja sumwa yatta. Munasiñamsa, iyawsañamsa, sirvitamsa, llamp'u chuymanïtamsa sumwa yatiractjja. Yatiractwa jichhajj kalltat sipansa juc'ampi lurascatama.\nUcampis mayan juma toke sañajj utjitu. Jumajj amuquiw catoktajj uca Jezabel sata warmirojja. Uca warmejj —Dios toket parlta —siwa, ucampis janiw uqhamäquiti, jan ucasti yatichäwinacapampejj sirvirinacajjaruw pantjayasqui wachoka juchan jacayasa, uqhamarac yakha diosanacar loktatäquis ucanac mank'ayasa.\nNayajj uca warmirojj tiempo churta arrepientisiñapataqui, uqhamarac wachoka juchan sarnakañapsa apanucuñapataqui, ucampis jupajj janiw arrepientisiñ munquiti ni juchapsa apanucuñ muncaraquiti.\nJichhajj uca warmirojj usuntayäwa, iquiñar jakt'añcama. Walrac t'akhesiyäjja jupamp wachoka jucha luririnacarusa, janitejj arrepientisipcani ucqhajja.\nWawanacaparus jiwarayaraquïwa, uqhamatwa take iglesianacajj yatipjjani nayajj jaken amuyupsa, chuymapsa uñt'atajja; jumanacarusti luräwinacamarjamaraquiw sapakat mayniru churapjjäma.\nUcampis jumanacat qhitinacatejj Tiatira iglesiana jan uca yatichäwinacarus arcapctati, uqhamarac cuntejj jupanacajj sapjje: Supayan imantat yatichäwipa sasa, ucarus jan arquirinacarojja, janiw yakha cunsa maycäti.\nUcampis catjjäsipjjam cuntejj yatipcta ucjja, nayan jutañajjcama.\nQhitinacatejj atipjcani uqhamarac cuntejj nayajj munctjja uc luririnacarojj marcanacjjaru munañanïñwa churäjja,\ncunjämatï nayarojj Awquejjajj munañanïña cancañ churitojja uqhama. Marcanacarusti mä hierro varampjamaraquiw apnakapjjani, ñek'et lurat phuqhunacäcaspas uqhamaracwa t'unthapipjjani.\nKhantati warawararacwa jupanacarojj churäjja.\n¡Qhititejj ist'añ munqui ucajj ist'pan cuntï Kollan Ajayojj iglesianacaru sisqui ucjja!’


Cunjämatejj jumajj jan yatcta thayajj cawquirutejj sarqui ucjja, janirac cunjämasa wawajj taycapana puracapan jilqui ucsa, janiraquiw yatctati take cun lurir Diosan luratanacapatjja.\n Nayajj Tatituruw aca wawa apayañapataqui mayiyäta, jupajj mayisitajjarojj ist'ituwa. Nayasti aca wawjja Tatituruw catuyta, take jacañapcamasti juparu catuyatapunïniwa —sasa. Ucatsti Elí sacerdotejj oraker ajanup puriyañcamaw Tatitu nayrakatan alt'asïna.\n Yupaychañäni Jesucristo Tatitusan Dios Awquiparu. Jupaw jiwasar qhuyapayasir Awquisajja, uqhamarac chuymachirisasa. Take t'akhesiñanacasanwa Diosajj chuymachistu, jiwasajj t'akhesirinacar chuymachañasataqui, cunjämtï Diosajj jiwasar chuymachquistu uqhama. Cunjämatejj Cristo laycu wali t'akhestanjja, ucatjamaraquiw wali jach'a chuymachäwimpi chuymachatätanjja.


Global Voices Aymarata · Medios ciudadanos ukan qillqatanaka Aka tuqita Francés\nWali aski isturyanaka Aka tuqita Francés\tTúnez: Chhijllaw uruwa! Tunecinunakax 23n willküru mä amtkay urunx chhijlläwiruw sarapxi. Chhijllaw uruwa, kunawsati chimpuntawir Asamblea Constituyente Nacional uk chhijallañatak sarapk ukhax amuyt'apxiwa, kunapachas machaq Constitución qilqañaxa, ukhamarak machq irpir utt'ayasiñasa.\n20 jallu qallta phaxsi 2012 Áfricataki paqallqu maravillas naturales ukatak chhijllasa Qillqiri Lova Rakotomalala · África Subsahariana 20 lapaka phaxsi 2011 Tunisia: Jach'unakax Ch'amampiw Anti-Capitalism Arsurinakar Chhukkhayi Qillqiri Afef Abrougui · Medio Oriente & Norte África 25 taypi sata phaxsi 2011 Túnez: Chhijllaw uruwa! Qillqiri Afef Abrougui · Medio Oriente & Norte África Jichha isturyanaka 2 simanaw makiptxiAsia OrientalWeb de Chinglish hongkonesa Internet uksan atipt'i\nBelow are posts about citizen media in French. Don't miss Global Voices en Français, where Global Voices posts are translated into French! Read about our Lingua project to learn more about how Global Voices content is being translated into other languages. Isturyanaka Aka tuqita Francés 30 willka kuti phaxsi 2015\nVaticano: Tatakura Francisco, jan wali jaqinak taypin sapakiw jikxatasi Qillqiri Abdoulaye Bah · Enlace · Europa Occidental 14 chinuqa phaxsi 2013\nTeherán markan grafitinaka Qillqiri Melinda Legendre · Medio Oriente & Norte África Iran markax janiw mä marka kawkhantix jaqinakax kuntix arsuñ munapki ukham uñt’atäkiti ni ch’axwañanakansa; ukampirus ukanx arte urbano ukax jakaskiwa. Jisnaw chhuyu mosaiconaka ukhamarak taqi... 1 sata qallta phaxsi 2012\nSenegal: Umamp apawix 18 jiwatw utjayi Qillqiri Rakotomalala · África Subsahariana Senegal markanx jalluw walpun purintawayatayna ukatax jan walt'äwinakaw utjawayi, 18 jiata ukatx 42 usuchhjataw utji. Jilïr irpirinakapax jan walt'añan jikxatasipk uka jila kullakanakar yanapt'añatakiw amtawayi.\nTúnez: Callinakan ullart'äwi Qillqiri Ahmed Medien · Medio Oriente & Norte África Túnez markan sartasiwinak utjk uka qhipatxa, mä machaq evento ukaw uñt'ayatäna, "L'avenue ta9ra", jan ukax "La avenida lee" jall ukham sutichata. Habib Bourguiba avenida uksar... 12 qasäwi phaxsi 2012\nTúnez: Capital jach’a avenidan qhurut arst’awinakax janiw utjkaspati sasin sapki ukatuqit phiñasiwinaka Qillqiri Salah Almhamdi · Medio Oriente & Norte África Túnez markankir cibernautanakax Habib Bourguiba ukan qhurut arsusiwinakax janiw satak ukatuqitw wali phiñasit arst’apxi. Akanwa jupanakan juk’a arst’äwinakapax uñt’ayasi.\nÁfrica: ¡Copa de Naciones 2012 ukax qallantiwa! Qillqiri Francois-Xavier Ada-Affana · África Subsahariana Africa Markan Pelot anatañ jach'a yant’asiwix Batana, Guinea Ecuatorial uka markanakan qallti, 21 uru saraqkipan chinuqa phaxsita, ukampiw kimsa simana wali jach’a atipt’asiwix qallanti. Pelot... 28 chinuqa phaxsi 2012\nCamerún: Mototaxi q’iwirinakamp Duala markachirinakampix wali ch’amamapiw ch’axwapxi Qillqiri Julie Owono · África Subsahariana Kimsa tunka mayan urunaka saraqkipan jallu qallta pasita, Deido, Camerún capital financiera markanxa, markachirinakamp mototaxi q’iwirinakampix mä ch’axwaw utjayapxatayna. Walja cameruneses internautanakax säpxiwa, aka ch’axwawinakax... 8 taypi sata phaxsi 2011\nCamerún: 9 uru taypisata phaxsin jan chimpuntapksna ukhasti? Qillqiri Philippe Menkoue · África Subsahariana Camerún markan 9 uru taypisata phaxsin jilir mallkutakix chhijlläwix janiw jilpach jaqinakar lup’iykiti. Walja camerunensetakixa, janiw ancha askikiti ukatx chimpuntirinakax chimpumtawipax janis askikasp ukham amuyapxi,... 24 sata qallta phaxsi 2011\nKust'at blogero: Oumar Dembélé Qillqiri Thalia Rahme · África Subsahariana Oumar Dembelé ukar uñt’añäni, Zambougou yatiñ utan yatichiriwa, Cinzana-Gare markata, ukax Ségou chiqawjan jikjatasi, Mali. Ukampirus, Oumar Ségou Villages Connection ukan chikanchasiwayi, Rising Voices uka... 20 sata qallta phaxsi 2011\nTunez Jach’a Suyutpacha: Pallapallanakax blogueruruw Sawkatapat Nuwjawayapxatayna Qillqiri Afef Abrougui · Medio Oriente & Norte África Ben Alin sarxatapax nä 8 phaxsixaniwa, ukjamipansti pallapallanakax jaqinakar ñanqhachasipkakitaynawa.\nTogo: Yatiyirinakaw arsusiwit jark’aqañatak sartasipxi Qillqiri Sylvio Combey · África Subsahariana Suxta uru lakan phaxs saraqkipan, pä waranq kunka mayan marana, Tokyo yatiyawi yatxatirinakaxa, Africa Occidental markan jikxatasi, kunalaykutix sartasiwi aka Londres capitaltuqin utjana, jichhakiw yatxatir... « Nayrja qillqatanaka


Génesis 37 - Holy Bible [Aymara Bible 1997] - (Gén 37)\nJacobojj Canaán oraken jacañataquiw kheparjjäna, cawqhantejj mä juc'a tiempo awquipajj jaccäna, ucqharu.\nAcaw Jacobon familiapan sarnakäwipajja. Cunapachatejj Joseajj tunca sojjtan maranëjjän ucqhajj, jilanacapampi chicaw ovejanac awatirïna, Bilha, uqhamarac Zilpa sisqui uca awquipan uñt'atanacapan yokanacapamp chica. Joseasti awquiparojj avisapunirïnwa cuna jan walinactejj jilanacapajj lurapjjerïcän ucanacjja.\nIsraelasti Josearuw wali munasïnjja maynïri wawanacapat sipansa, jupajj cunapachatejj chuymanëjjan ucqha Josean nacitap laycu. Ucatwa Joseataquejj mä suma isi lurarapïnjja.\nJilanacapasti awquipan Josearu sinti munatapatsti uñisipjjänwa, janiraquiw Josearojj aruntapjjerïcänsa.\nJoseajj mä cutejj mä samca samcasitayna, ucsti jilanacaparuw avist'äna, ucatsti jilanacapajj juc'ampwa uñisrantapjjäna,\nsamcapatjja aqham satapata: —Ist'apjjeta, cuntejj samcascta ucwa avist'apjjäma.\nSamcansti take jiwasanacaw pampancascayätan trigo markanacasa; acatjamat mayacwa nayan trigo markajjajj chekaqui saythapi, ucatsti jumanacan trigo markanacamajj saythapiraquiwa, nayan trigo markajjarcamaquiw muyuntasin alt'asipjje —sasa.\nJilanacapasti ucjjarojj sapjjaraquïnwa: —¿Jumajj nanacan reyejjäsmati, ucatti nanacarusti apnakapjjetäta? —sasa. Ucatsti juc'ampiw uñisipjjäna, samcasitapatjja, uqhamarac cunjämtï cuentcatayna ucatsa.\nUca khepatsti Joseajj yakha samcampi samcasjjaraquiquïnwa, jilanacaparusti cuentt'araquïnwa: —Yakha samca samcasiraquictwa. Ucansti nayajj uñjtwa intimpi, phajjsimpi, tunca mayani warawaranacampisti nayaruw alt'asipjjetu —sasa.\nCunapachatejj Joseajj aca samca awquiparu, jilanacapampiru avist'än ucapachasti Josearojj aqham sasaw awquipajj roncatatäna: —¿Cun sañsa uca samcasitamampejj munta? ¿Taycamasa, jilanacamasa, nayasa jumaruti alcatapjjäma? —sasa.\nJilanacapasti walipuniw envidiasipjjäna, ucampis awquipajj uca samcat wali lup'iscaraquïna.\nMä urusti Josean jilanacapajj Siquem tokeruw awquipan ovejanacap anaquisipcäna.\nUcatwa Israelajj Josearojj saraquïna: —Jilanacamajj Siquem token ovejanac awatisipqui. Sart'asman uñjt'iri —sasa. —Waliquiwa, cun janejj sart'äjja —sasaw Joseajj saraquïna.\n—Uqhamajj saram, ucatsti uñjt'anim cunjämäsquis jilanacamajja, uqhamarac ovejanacasa ucanaca, ucatsti janc'aqui nayar yatiyiri cuttanim —sasaw awquipajj saraquïna. Israelasti Josearojj Hebrón valletwa qhitatayna, Joseasti Siquem chekaru purisinsti,\nuca pampanwa chhakjjäna. Ucat mä jakew jicjjatasin jisct'äna: —¿Cuns thakta? —sasa.\n—Jilanacajj thakta. Avist'ita, ¿cawqhansa awatisipqui? —sasaw Joseajj saraquïna.\n—Acat sarjjapjjewa, ‘Dotán tokeruw anaquipjjä’ sasaw sasipcäna —sasaw jakejj saraquïna. Ucatsti Joseajj Dotán tokeru jilanacapar thakheriw saräna, ucanwa jicjjatjjaraquïna.\nJupanacasti jayat jutquirwa Josearojj uñjapjjäna, ucatsti janïra jac'achasinquipanwa jiwayañ amtapjjäna.\nJupanaccamasti sasipjjaraquïnwa: —¡Uñtapjjam qhayajj uca samcasirejj jutasqui!\nJutapjjam, jiwayapjjañäni, ucatsti mä p'iyaru liwintapjjañäni, ucat mä montenquir animalaw mank'antascpacha —sasaw sapjjañäni. —¡Uñjaraquiñäniw cunas samcanacapampejj pasani uca! —sasaw jilanacapajj parlarasipjjäna.\nCunapachatejj Rubenajj ucanac ist'än ucqhasti Josearojj khespiyañ munäna, jilanacaparusti: —Janicucha jiwaycañäniti —sasaw saraquïna.\nJan wila wartapjjamti, aca wasaran phuch'ur jakontapjjam, ucampis jan juparojj cunsa lurapjjamti —sasa. Rubenasti ucjja sänwa Josear khespiyañ munasina, ucatsti awquipan ucar cuttjjañapwa munäna,\nucampisa, cunapachatejj Joseajj jilanacapan ucar purinïna ucqhasti jupanacajj uca suma isipwa lluch'supjjäna,\ncatuntasinsti mä uma phuch'uruw jakontapjjäna, uca p'iyasti wañänwa.\nUcjjarusti mank'asiñataquiw kont'asipjjaraquïna. Uqhamäquipanwa uñjapjjän mä viajero jakenac jutasquiri, ucanacasti ismaelitanacänwa, Galaad toketwa jutasipcaraquïna, camellonacatsti suma k'apquir perfumenaca, bálsamo, mirra ucanaca Egiptor apasipcaraquïna.\nUcatwa Judá jilapajj mayni jilanacaparojj saraquïna: —¿Cuns jicjjatañäni jilasa jiwayasajja, ucat jiwatap imt'asajja?\nWalïspaw qhaya ismaelit jakenacaru aljañasajja, jiwayañat sipansa, cunäpasa, jupajj jiwasan jilasächejjaya —sasa. Jilanacapasti “Waliquiw” sapjjaraquïnwa.\nMadianita, alaquipa jakenacajj uca cheka pasquipansti, jilanacapajj uca phuch'ut Josearojj irpsunipjjäna, uca ismaelita jakenacaruw pä tunca kollkeru alj-jjapjjäna. Uqhamwa Josearojj Egipto marcar irpasjjapjjäna.\nRubenajj phuch'ur cuttanjjän ucqhasti janiw Josearojj ucan jicjjatcjjänti, ucat isipa ch'iyanokasïna llaquisitap uñacht'ayañataqui.\nJilanacapan ucar cuttasinsti sänwa: —¡Janiraquis Joseajj ucancjjetejjä! ¿Cunarac lurä jichhasti? —sasa.\nJupanacasti Josean isip catusinjja, mä cabrito jiwayasin uca wilaruw chillsupjjäna,\nucat awquipan ucaruw apayapjjäna aqham sasa: “Aca iswa jicjjatapjjta. Uñt'asim wawamanquit janicha” sasa.\nJacobosti uñt'asinjja sänwa: “¡Acajj wawajjan isiparaquisä!. Cuna monte animalay wawajjarojj jisc'a jisc'a wicanokasin mank'antchi” sasaw säna.\nUcatsti Jacobojj isipa ch'iyanokasisajja, lutt'asïnwa; jaya tiemporaquiw wawapatjja jachäna.\nYokanacapasa, phuchanacapasa chuymachasipcaraquïnwa, ucampis Jacobojj janiw chuymt'cänti, jan ucasti wawapatjja wal jachäna, saraquïnwa: “Nayasti wawajjatjja lutusïwa, jiwatanac taypin jupampi jiquiscä ucacama” sasa.\nEgiptor purisinsti, madianita jakenacajj Josearojj Potifar sat oficialaruw alj-jjapjjäna, jupasti Egiptonquir faraón reyin guardiapan capitanapänwa.


Huitán, Guatemala markan uraq khathatiwix utjawayk ukxat qillqt’asa · Global Voices Aymarata\n(es) ukan jaqukipiri\tTrisha Hohl\nJaqukipäw uñt'ayata/apkatata 15 Lapaka phaxsi 2012 15:17 GMT\nAka blog ullart'apxañäni Español, Malagasy, Français, বাংলা, English\nGuatemala uksan pata markanakanx uraq khathatiwimpix ancha jan walt’ayataw jikxatasipxi 7.4 ukha ch’amampiw jan walt’ayawatayna costa del Pacífico uksan 7 uru lapaka phaxsin, 2012 marana.\nblog de la Biblioteca Comunitaria Mi Nuevo Mundo – ukax Xela Civic Libraries uka amtar ch’amancht’iriwa [en] Rising Voices jall ukata, Huitán municipion [en] departamento de Quetzaltenango ukan jikxatasi, ukatx Guatemala markan jan walt’añan jikxatsipk ukxatw jamuqanaka uñt’ayi.\n10 uru lapaka phaxsin mä entrada del blog ukan bibliotecario de la comunidad Roman Díaz Castañón uka jilax uñt’ayawayi, walja utanakaw allthaptat ukatx walja wila masinakarakiw jan utan jikxatasiwapxi:\nWila masinakax uka jan walt’aw utjatapatx jachapxiwa, jupanakax pisinkañanw jixtasipxi, janiw instituciones uksanakatx yanapanaka, manq’añanak ukanakax purinkiti, yanap munapta.\nHuitancito ukasan wila masinaka, Huitán, Biblioteca Comunitaria Mi Nuevo Mundo ukan jamuqax apst’atawa.\nHuitancito uksan uatax jan walt’ayata, Huitán, blog de la Biblioteca Comunitaria Mi Nuevo Mundo ukan jamuqax apst’atawa .\nHuitancito ukan uraq khathat makiptat t’unanaka, Huitán, Biblioteca Comunitaria Mi Nuevo Mundo ukan jamuqax apst’atawa.\nPä uru makiptatsti, Roman jilax yatityiwa willküru 11 uru lapaka phaxsitx Fundación Riecken Guatemala [en] ukat biblioteca de la comunidad ukanakax Huitancito, Huitán markan tunka waranqa wila masiruw yanap purt’ayi. Uka blog qillqatanx walja wila masiw yanap muni sasin yatiyi, ukampirus manq’aña, phayañ utan yänak ukat uta luraw mayipxi sasina. Roman jilax uñt’ayaskakiwa 100 wila masiw sinti jan walt’añan jikxatasipxi ukatx 20 wila masiw jan utan jikxatasi.\nHuitancito ukan markachirinaka, Huitán ukax Riecken Guatemala ukat Biblioteca Comunitaria Mi Nuevo Mundo ukat yanapanak katuqi, Biblioteca Comunitaria Mi Nuevo Mundo ukan jamuqax apst’atawa.\nUka pachpa uru, mä jisk’a blog qillqatanx uñt’ayiwa gobierno uksat yanapax 12 uru lapaka phaxsit puriski. Blog ukax ullart’irinakaparux yat’ayaskaniwa kunjamas manq’añanakax lakirataski taqi aukanaka.\nGobierno uksatx manq’añanak jan walt’añank uka wila masinakatak puriyi, blog de la Biblioteca Comunitaria Mi Nuevo Mundo satak ukan ajmuqax apst’atawa.\nGuatemala markax 7 urutpach lapaka phaxsin mä 6.5. ukha ch’aman uraq khathatiwin [en] jan walt’ayat jikxatasi. 42 jiwataw utji.


2 Corintios 8 - Holy Bible [Aymara Bible 1997] - (2Cor 8)\nJichhajj jilatanaca, nanacajj jumanacaruw yatiyañ munapjjsma, cunjämtï Diosan munasiñapajj Macedonia tokenquir iglesianacanjj uñstcäna uca toketa.\nJupanacajj wali jach'a jan walt'añanacancchïn ucasa, wali cusisitäpjjewa. Jan cunanïpcchi ucasa, take chuymaw cusisiñampi churapjjäna kamirinacäcaspas uqhama.\nNayaw uca toketjj testigötjja. Take chuymampiw churapjjäna cawqhacamatï churäwa sapqui ucqhacama, ucat juc'ampsa churasipcaquïnwa.\nNanacarusti churapjjam sapjjaquitay, Tatitun marcapar yanapt'apjjañajjataqui sasaw walpun achict'asipjjetu.\nCuntejj suyapcäyät ucat juc'ampsa lurasipcaquïnwa, jupanacpachaw nayrakata Diosarojj catuyasipjjäna, ucjjarusti nanacaruraqui Diosan munañaparjama.\nUcatwa nanacajj Titoru achict'apjjta jumanac taypinjja apthapt'añapataqui aca munasiñ ofrendjja, cunjämtï nayrajj apthapt'apcataynajj uqhama.\nJumanacajj take cunansa jilt'atäpjjtawa; iyawsañansa, yatichañansa, yatiñansa, cusisiñansa, nanacar munañansa. Uqhamajj jumanacajj aca munasiñampi ofrenda apthapt'añansa jilt'atäpjjañamaraquiwa.\nJaniw acjja jumanacar mä camachjama churapcsmati; jan ucasti mayni jilatanacan cusisiñampi apthapt'apjjatapa uñjapjjañamwa muntjja, uqhamat yatisiñapataqui jumanacan munasiñamajj chekati janich ucjja.\nJumanacan asquimataquiraquiw nayajj aca ewjja churañ munapjjsma. Jumanacajj maymäratpach aca luräwjja sum kalltapjjäyätajja, janiw alek apthapisaquiti jan ucasti cusisiñampiraquiw apthapipjjäyätajja.\nJichhajj uca pachpa cusisiñampiqui apthapisipcam tucuyañcama, cunjämtï kalltanjj apthapipcäyätajja uqhama, sapa maynis utjiriparjama.\nCunapachatejj maynejj churañ muni ucqhajja Diosajj catokewa utjiriparjama. Jupajj janiw mayquiti maynin jan utjcchi ucqhajja.\nJaniw sañ muncti jumanacajj maynir yanapt'añ laycojj pist'ayasipjjañama,\njan ucasti takenis mayaquïñasaw munasejja. Jichhajj jumanacanjja utjasipctamwa cunatï mayninacan jan utjqui uca churapjjañamataqui. Khepürusti jupanacanaracwa utjani cunatejj jumanacan jan utjcani ucajja, ucatsti churapjjaraquïtamwa, uqhamataracwa takenins utjapjjaraquïtam.\nCunjämtejj Diosan Arupajj sejja: “Qhitintejj walja utjcän ucanjja, janiw jilt'cjjeti, qhitintejj juc'aquïcaraquïnjja ucansa janiraquiw pist'quiti” sasa.\nUcampis Diosajj yuspagaratäpan, cuna llaquisiñatejj nayan jumanacatac utjcän ucracwa Titon chuymaparojj ucharaqui.\nJupasti nayan ewjjanacajj-jja catokaraquiwa, jumanacatsti wali llaquisiraquejja, ucatpï jichhajj jupapach jumanacar uñjir jutapjjtamjja.\nTitomp chicsti mayni jilataruraquiw qhitanipjjta. Uca jilatatsti take iglesianacanjja wali sumwa parlapjje, Tatitun luräwipan suma irnakatap laycu.\nJaniw ucaquïcaraquiti, jan ucasti iglesianacajj juparuw ajllipjjaraqui nanac chica sarnakañapataqui uqhamata aca munasiñampi lurañan yanapt'asiñapataqui. Take ucanacsti Tatitur jach'ar aptañataquiw lurasipcta, uqhamarac jumanacan cusisitanacam uñstayañataqui.\nUqhamatwa nanacajj cuna jan walsa jan parlayasiñ munapcti aca ofrendanac apthapipjjatajjata.\nJupanacamp chicsti yakha jilatamp cuna qhitanisipcaractjja. Uca jilatasti walja cutiw nanacarojj k'apha chuymapjja uñacht'ayapjjetu, jichhasti jupajj wali c'uchiquiw juti jumanacat sumanac yatisina.\nInas maynejj Titor jan uñt'cchiti ucat yatiñ munchi ucarojja, sapjjam Titojj nayamp chicätapa uqhamarac nayampi chica irnakataparaqui jumanacar sirviñataqui. Mayni jilatanacata jisct'asipjjani ucqhasti sapjjaraquim: “Iglesianacan qhitanitawa, Cristoruraquiw jach'añchapjje” sasa.\nUcatpï iglesianacan yatipjjañapataquejja, jumanacajj uñacht'ayapjjam chekpachansa jupanacar munapjjatama, uqhamarac nanacan jumanacat cusisitanacajjsa.


Éxodo 25 - Holy Bible [Aymara Bible 1997] - (Éxo 25)\n“Israelitanacarojja nayataqui ofrenda apthapipjjañapataqui yatiyam. Jumanacasti, apthapipjjätawa qhitinacatejj take chuymampi churañ munqui ucanacata.\nAqham ofrendanacwa apthapipjjäta: kori, kollke, cobre,\nmorado tela, púrpura sat tela, wila tela, lino sat kokata suma lurat hilo, cabritonacan t'awrapa,\noveja lip'ichinaca wilaru tiñsuta, suma lip'ichinaca, acacia sat maderanaca,\naceite lamparanac khanayañataqui, suma k'apquir perfumenaca loktañ aceitetaqui, uqhamarac k'aphichañ inciensotaqui,\nónice sat suma kalanaca, uqhamarac yakha suma kalanaca sacerdotena isiparu, uqhamarac pechopäqui ucqhanacaru uchañataqui.\nNayataquisti mä kollana utjäwi lurarapipjjetäta, ucan nayajj jacañajjataqui.\nUcampis uca utjäwjja, uqhamarac take yänacapsa cunjämtejj nayajj uñacht'aycäma uqhamarjamaw luräta.\n“Acacia sat maderatjja mä arca lurapjjäta, ucan tupupasti aqhamäñapawa: largorojja mä metro tunca centimetroni, anchorusti sojjta tunca pheskan centimetroni, altorusti sojjta tunca pheskan centimetroraquiqui.\nMankhatsa, ankäjjatsa korimpiw lip'suyäta, uqhamarac patatsa korimpiraquiw muyuquipayaraquïta.\nUcjjarusti pusi argollanacwa korita luraraquïta, ucatsti uchätawa arcan puspach cayuparu, paysti maysa ladoru, paysti maysaruraqui uqhama.\nUcjjarusti lawanacwa waquicharaquïta acacia sat maderata, ucatsti uca lawarojja patatjja korimpiraquiw tak lip'suyäta.\nUca lawanacjja arca cayunacana uchatäqui uca argollanacaruw sut'untayäta, ucampi arca callañataqui.\nUca lawanacjja arca cayuncqui uca argollanacatjja janipuniw aysütati, jan ucasti pachparuw jaytäta.\nUca arcarojj ucharaquïtawa cawquïr amtäwinactejj lurctan uca leyinaca.\n“Ucjjarusti uca arcataquejj mä tapa luraraquïta, ucasti koricamaquïñapawa. Ucasti aqhamäñapawa: largorojja mä metro tunca centimetroni, anchorusti sojjta tunca pheskan centimetroraqui.\nUcatsti pani querubines sat angelanac koritcamaqui luraraquïta martillompi lek'suta, ucatjja arcarojj purap thiyaruw uchäta.\nArca tapamp, querubines sat angelanacampejja mä sapa maypachaquïñapawa. Ucatsti maysa tapa lado tokeruw uchäta, maysti maysa tokeruraqui.\nAca querubines sat angelanacsti purap uñthapisitwa uchäta, arca taparu uñjjatatcama, chhekhanacapasti arca tapa patjjaru janjjatatcamäñapawa imjjatañataqui.\nUcampis uca arca patjjarojj juchanacat pampachatäñataqui ofrenda loktañäquis uca, uqhamarac cuna amtäwinactejj lurctan ucanac uchäta, ucatsti tapampiw khopjjatjjäta.\nUcanwa jumampejj jiquisiñäni. Nayajja suma arust'äwi arca patjjancqui uca pä querubines sat angelanac taypitwa israelitanacataquejj arunacajja churanïma.\n“Mä mesa acacia sat maderat luram, uca mesan tupupasti aqhamäñapawa: largorojja llätunc tunca centimetroni, anchorusti pusi tunca pheskan centimetroni, altorusti sojjta tunca pheskan centimetroniraqui.\nUcarojj korimpiw patat lip'suyäta, uqhamarac ladonacatsa korimpiraquiw muyuquipayaraquïta.\nUca mesan thiyapsti anchorojj pakallko centimetroni luraraquïta, uca thiyarojj korimpiw patat muyuquipayäta.\nUcjjarusti koritjja pusi argollanacwa luraraquïta, mesan puspach cayunacapajj sarakqui uca esquinanacaruw uchäta.\nUcampis aca argollanacajj mesa thiya mankhancañapawa, uqhamata mä lawampi ayantasina uca mesa callañataqui.\nUca mesa callañataquisti acacia sat lawata lurasinsti patatjja korimpiraquiw lip'suyaraquïta.\nUcjjarusti koritcamaqui platonaca, cucharanaca, jarranaca, jach'a copanaca umjama ofrendanaca loktañataqui luraraquïta.\nUca mesarojj sapa cutipuniw t'ant'jja uchäta nayan nayrakatajjanjja.\n“Ucjjarusti koritcamaqui mä candelero martillompi lek'susa luraraquïta. Ucampis uca candeleron cayupasa, sayiripasa, copanacapasa, mokonacapasa, pankaranacapasa mayaqui lurataraquïñapawa.\nUca candeleronsti sojjta amparanacaw ladonacat mistsuñapa, maysatjja quimsa, maysatsti quimsa uqhama.\nCandelerota sarakqui uca sojjta amparanacajja, quimsa copanïñapawa almendro sat pankararu uñtata, copanacapampi, mokonacampi uqhama.\nUcampis candeleron sayiripasti pusi copanacanïñapawa almendro sat pankararu uñtata, ucarusti copanacani, mokonacani uqhama.\nCandelerona amparanacapajj sarakqui ucat aynachanjja quimsa mokonacaw utjañapa, sapa parisa amparanac mankhena.\nCandeleron, copanacapampi amparanacapampejj mayaqui luratäñapawa koritcamaqui martillompi lek'suta.\nUqhamarac luraraquïtawa pakallko lamparanaca, ucsti uchätawa amparanac patjjaru, uqhamata nayrakataru khant'añapataqui.\nUqhamaraqui tenazanacsa, platillonacsa koritcamacwa luraraquïta.\nCandelero, uqhamarac yänacapsa lurätawa suma koritcamaqui quimsa tunca quimsan kilonacata.\nJichhasti suma amuyumpi luram cunjämtejj kollunjja uñacht'aycsma uca quipcaqui.


Salmos 78 - Holy Bible [Aymara Bible 1997] - (Sal 78)\nMarcajjay, yatichäwinacajjar ist'am, arunacajj ist'añatac jinchum alcatanita:\nsäwinac tokew arsü, nayra pachatpach imantatanac parlä.\nCuntejj nanacajj ist'apcta, yatekapcta, cuntejj awquinacajj yatiyapquitu ucanacjja,\njaniw wawanacajjarojj imt'apcäti, jutir mita jakenacampiw Tatitur jach'añchapjjä, ch'amapampit muspharcañ luräwinacapampit yatiyapjjä.\nDiosaw Jacobotaquejj mä thac uñstayäna, Israel marcaruw camächit arunac churäna: jupaw nayra awquinacasarojj mayïna, wawanacapar yatichañataqui,\njutir mita jakenacan uca leyinac yatipjjañapataqui, uca khepat yurir wawanacas uñt'apjjañapataqui, jupanacasti wawanacapar yatiyapjjañapataquiraqui;\nDiosar takpach chuymapamp iyawsapjjañapataqui, luräwinacap jan armapjjañapataqui, arsutanacap wakaychapjjañapataqui;\nnayra pachan jaquir awquinacapjam jan sarnakapjjañapataqui, kallasir t'ajjmar jan jakëpjjañapataqui, pächasir chuyman jan jakëpjjañapataqui, Diosat saraktir jan jakëpjjañapataquiraqui.\nEfraín ayllunquir arco apnaker jakenacajj, nuwasïw urunjja, kheparuw uñtjjapjjäna,\njaniw Diosamp arust'äwi luratanacap yäkapcänti, janiraquiw yatichäwinacaparus jaysañ munapcänti.\nDiosan luräwinacapat armasjjapjjäna, muspharcañ luräwinac uñjayatapat armt'jjapjjäna.\nDiosajj Egiptonquir Zoán orakenjja, awquinacapan uñjcañaw muspharcañanac luräna,\nlamar kotarojj payaruw jaljtayäna, uca chekaw jupanacarojj maqhatayäna, perkanacar uñtat umanac sayt'ayäna;\nmä kenayaw urojj irpäna, nina khanaw arumajj irparaquïna,\nwasaran payaruw kark jaljtayäna, jupanacarusti jilarquir um umapjjañapatac churäna;\nDiosajj jach'a karkat jawiranac jalsuyäna, jawiranacjam umanac jaltayäna.\nJupanacasti juch lurasipcaquïnwa; Alajjpachanquirirojj wasaran kallasisipcaquïnwa:\nchuymanacapan Diosar yant'apjjäna, munañaparjam mank'a mayisa;\nDiosataquejj arusipjjänwa: “¿Diosast wasaran mank'añ waquichaspati?\nChekans jupajj karkar sac'antasaquiw um jalsuyäna, umasti jawiranacjamaw jalsüna; ucampis, ¿t'ant'a churaraquistaspati?, ¿marcapatac aych utjayaraquispati?” sasa.\nTatitojj uc ist'asinjja, k'apisïnwa; ninjamaw Jacobotaquejj aktäna, Diosan k'apisiñapajj wallakënwa;\njaniw jupanacajj Diosar take chuymamp alcatapcänti, janiraquiw yanapaparus iyawsapcänti.\nDiosasti kenayanacaruw mayïna, alajjpach puncunac jist'aräna:\nmaná t'ant'a jupanacjjarojj jalluyäna, alajjpach trigo mank'añapataquejj churäna;\njakesti angelanacan t'ant'ap mank'äna, Diosajj jilarquir mank'añ apayanïna.\nAlajjpachatpach inti jalsu thayamp phust'ayäna, ch'amapampiw aynach thayarojj irptäna:\nlak'a tutucar uñtat aycha jalluyäna, lamar kota ch'allar uñtat jamach'inac jalluntayäna;\nDiosajj chhujllanac taypiruw ucanac puriyäna, chhujllanacap jac'aruw puriyaraquïna.\nJupanacasti sist'asiñcamaw mank'apjjäna, uqhamat Diosajj jupanacan munataparjam phokhäna.\nUcampis, mank'at awtjayasiñap janïr apaktayascasa, lacapas mank'amp phokhantatäscän ucapachaw\nDiosan k'apisiñapajj jupanacatac wallakëna; wali ch'aman jakenacaruw jiwarayäna, Israelanquir wali chachanacaruw tucusiyäna.\nUcanac uñjcasasa, juch lurasipcaquïnwa; janiw Diosan muspharcañ luratanacaparojj iyawsapcänti.\nUcat Diosajj jacañ urunacap mä phust'arjamac tucuyäna, wali t'akhesiñ taypina.\nDiosajj jiwaraycän ucapachaquiw juparojj thakapjjäna, janc'aquiw Diosar maqhatjjañataquejj thakapjjäna;\nucapachaquiw alajjpachanquir Diosat amtasipjjäna, ucapachaquiw jupanacar imascatapa, khespiyatap amuyasipjjäna.\nLacaquiw juparojj parlapjjäna, lajjrampisti c'arintapjjänwa,\njaniw chuymanacapajj khan arsupcänti, janiraquiw arust'äwiparjamas phokhapcänti.\nDiosasti jupanacat qhuyapayasïnwa, ñankha luratanacap pampachäna, janiw jupanacarojj tucjcänti: walja cutiw k'apisiñap t'acurayasïna, janiw tipusiñapamp atipjayascänti;\nDiosajj jupanacan janchïpjjatap amtasïna, jan cutjtir samanar uñtatäpjjatap amuyaraquïna.\n¡Walja cutiw Diosarojj jan jaysapcänti, wasarancasaw chuym usuyapjjäna!\nWasitatsa, yant'asipcaquïnwa; Israelan Kollanaparuw llaquisiyapjjäna.\nJaniw jupanacajj amtasipcänti, Diosajj uñisiripan amparapat ch'amapamp khespiycän uca urutjja;\nEgipto oraken muspharcañanac lurcän ucanacata, Zoán oraken jach'a luräwinac uñachaycän ucanacata,\njawiranacar wilar tucuycän ucata, Egiptonquirinacajj jawiranacat jan umt'irjamäpcän ucata.\nMich'isir chhichhillanqhanacamp jamp'atunacamp apayanïna, ucanacasti take cun mank'antapjjäna, tucjapjjaraquïna,\njump'ipamp achuyat yapunacsti, t'ijut'ijunacaruw catuyäna,\nhigo yapunacarojj chhijchhimpiw t'unjäna, uva yapunacarusti juyphimpiw tucjaraquïna.\nVaca tamanacapajj chhijchhimpiw jiwarapjjäna, ovej tamanacapasti khejjokhejjompiw tucusipjjäna.\nDiosaw jach'a k'apisiñap jupanacatac nactayäna, k'apisiña, juchañchaña, llaquisiñ apayanïna, ucanacajj t'unjir qhitanacar uñtatäpjjänwa.\nUcanac tokew Diosajj k'apisiñap samarayasïna: janiw jiwañat jupanacar khespiycänti, jan ucasti jiwañaruw catjjaruyäna;\npachpa Egipto marcan jiwarayäna, sapakat utanquir tayna yokall wawanacaru.\nIsrael marcarojj mä ovej tamar uñtat irpsunïna; tamar uñtat wasar chekanjam anaquïna.\nWali thuriñchat jupanacarojj irpäna, jan ajjsarayasipjjañapataqui, timanacaparusti lamar kotaw p'amp'antäna.\nDiosaw marcaparojj kollan oraker irpantäna, jupan cutsuyasit kollunacaruw puriyäna.\nIsrael marcan nayrakatapatjja, Tatitur jan uñt'ir marcanacarojj ananucünwa; ayllunacaparuw orakenac laquintäna, chhujllanacapan jacayaraquïna.\nJupanacasti Alajjpachanquir Diosarojj, arsutanacapar jan yäkasaw yant'apjjäna, kallasipjjaraquïna,\nawquinacapjamaw Diosarojj apanucupjjäna, mays uñtapjjaraquïna; p'aquisir arcor uñtataw c'umthapipjjäna;\njucha lurañ altaranacapampiw Diosarojj k'apisiyapjjäna, acapach diosanacar yupaychatapampiw Diosan chuymap mayjt'ayapjjäna.\nDiosajj uc uñjasajj k'apisïnwa, Israel marcarusti apanucupunïnwa;\nSilo chekan utjäwip jaytanucjjäna, jakenac taypin kollan utjäwip apanucjjäna.\nAytat cancañ chimpupsa, ch'aman cancañ chimpupsa, timasirinacapampiw apakayjjäna.\nMarcapataquejj wali k'apisitänwa, timapan espadaparuw jupanac catjjaruyäna.\nWaynanacajj ninamp naqhantayataw jiwarapjjäna; jakechasir tawakonacataquejj janiw warurt'añanacajj utjcjjänti;\nTatitusti iquïwitjam sartäna, vinomp machjat nuwasir jakjamaw p'arjjtäna,\ntimanacaparojj atipjasin alisnucüna; wiñayataquiw p'enk tucuyäna.\nJosean wawanacaparus jakonucünwa, janiw Efraín ayllurojj ajllcänti:\nJudá aylluruw ajllïna, Sión munat kollupampiruw chhijlläna.\nKollan chekawjapjja, alajjpachjam utachäna, orakerjamaw wiñayatac thuriñchat sayt'ayaraquïna.\nDavid uywataparuw ajllisïna, uywa uyut juparojj irpsüna;\novej tamanacan khepap sarañat irpakäna, Jacobon marcapar awatiñapataqui, Israel marcan awatiripäñapataqui.\nDavidasti takpach chuymampiw Tatitun marcapar awatïna, ch'iqhi cancañampiw uñjäna, irparaquïna.


Isaías 60 - Holy Bible [Aymara Bible 1997] - (Isa 60)\nJerusalén, mä c'ajquir khanampi llawuntata sartasim, khanamasti purinjjewa, Tatitun c'ajquir khapak cancañapasti jumjjan khani.\nAca orakerusti ch'amacaw muyunti, marcanacarus aruma ch'amacaw muyuntascaraqui, ucampisa Tatituw jumjjanjja khanani, jumjjanracwa Tatitun khanapajj uñstani.\nMarcanacajj uca khanamaruw jutapjjani, reyinacasa khantati khanamaruraquiw jutapjjani.\nSartasim ucatsti take toke uñatatasiraquim, takeniw tantacht'asipjje juman ucar jutañataqui. Yokall wawanacamajj jayatpachwa jutjjapjjani; imill wawanacamasa ampararu ichunitäjjapjjaraquiniwa.\nJumasti, ucanac uñjasajj walpun cusisïta, chuymamasti cusisiñansa phokt'ataraquïniwa; kota tokenquir marcanacan kamir cancañanacapwa apanirapipjjätam, marcanacan kamir cancañapwa catuyapjjaraquïtam.\nWalja camello tamanacaw muyuntapjjaraquïtam, ucanacasti Madián, uqhamaraqui Efa sisqui uca chekanacatwa jutapjjani; Sabá tokenquirinacasti takeniw jutapjjani kori, incienso ucanac apt'ata, ucatsti Tatitun suma luräwinacapwa yatiyapjjaraquini.\nCedar tokenquir take uywa tamanacasti jumancamaquïniwa, Nebaiot chekanquir orko ovejanacasti juman ampalaymincaraquiniwa, uqhamat Tatitun altaraparu loktañamataqui mä suma ofrendar uñtata, jupasti suma templopjja juc'ampi sumwa tucuyani.\n“¿Qhitinacas ucanacajja kenayar uñtata jalnakapjje, palomanacar uñtataraqui utanacaparu jalapjje?\nUcanacasti kotanjam jutir barconacawa, mayaquiw jutapjjaraqui Tarsisanquir barconacampi irpata, jayatpachwa wawanacamjja irpanjjapjjaraqui, koripas kollkepas apt'ata, Tatitumar jach'añchäwi churasa, Israelan Kollan Diosaparu, qhititejj jumarojj wali suma tucuyctam ucaru.\nYakha marcanquir jakenacaw perkanacamjja wasitat sayt'ayapjjani, reyinacapasti jumaruw sirvipjjaraquïtam; Tatitojj colerasiñapan mutuycchiyätam ucasa, jichhajj munasiñapanwa jumarojj qhuyapayasiractam.\nPuncunacamasti jist'aratapunïniwa, janiraquiw arumasa, urusa jist'antascaniti, uqhamat marcanacan kamir yänacapa jumataqui apaniñapataqui. Reyinacas uca chekjja jilïrinacapampi mantapjjañapataqui.\nCawquïri marcatejj jan sirvcätamjja, ucajj tucusiniwa; marcanacasti uqhampacharaquiwa tucjatäpjjani.\nTatitusti Jerusalenarojj siwa: “Líbano kollunquir kamir cancañanacasti juman ucaruw jutjjapjjani, pinonaca, abetonaca, uqhamaraqui ciprés sat kokanacasa, templojja c'achachañataqui, cawqharutejj tact'ascta uca cheka jach'achañataquiraqui.\nQhitinacatejj jumaru t'akhesiyapcäyätam ucanacan wawanacapasti juma nayrakataruw alt'ata jutapjjani, qhitinacatejj jisc'achapcäyätam ucanacasti cayunacamaruw quillt'asipjjani, sapjjaraquïtamwa: ‘Tatitun marcapa’ ‘Israelan Kollan Diosapan Sión kollupa’ sasa.\nJaniw mayampis apanucutäpcätati, uñisita, sapaquiraqui, jan ucasti nayaw jumarojj wiñayataqui c'ajquir tucuyäma, wiñayataqui cusiscañaraqui.\nMarcanacasti suma mank'anacapwa churapjjaraquïtam, reyinacasti kamir cancañanacapwa apanipjjaraquini; ucapachaw amuyaraquïta, naya Tatitojj juman khespiyirimätajja, naya, Jacobon Ch'amanipajja, jumar khespiyirïtajja.\n“Bronce lantsti kori churäma, hierro lantsti, kollke churaraquïma, lawa lantsti, bronce churäma, kala lantsti, hierro churaraquïma. Sumancañampiw apnakayäma, cunatejj chekapäqui ucaw irparaquïtam.\nOrakemansti janipuniw ch'ajjwañanacajj mayampis ist'ascjjaniti, uqhamaraqui orakemansa janiw t'unjatäñajj, aynacht'añas utjcjjaniti, jan ucasti perkanacamarojj: ‘Khespiyasiña’ sasaw sutichäta, puncunacamarusti: ‘Yupaychaña’ sasaraqui.\n“Urusti janiraquiw intin khanañapas munascjjaniti, arumasti janiraquiw phajjsin khanañapasa, munascjjaniti jan ucasti naya Tatituw juman wiñaya khanamäyäjja, naya Diosamaw, juman khanamäyäjja.\nIntimajj janipuniw ch'amact'caniti, phajjsin khanapas janiraquiw chhaktcaniti naya Tatituw juman wiñay khanamäyäjja uca laycu, lutosiña urunacamasa tucusjjaniwa.\n“Marcamanquiri take jakenacasti suma jakenacäniwa, orakepatsti wiñayataquiw jupanacancjjani; cawquïri altï nayajj ayrcäyätjja ucat sartirïpjjtawa, amparajjampi uscutäpjjtawa, nayan jach'a cancañajj uñacht'ayañataqui.\nAca mä juc'a jakenacasti warankanacaruw tucupjjani, aca mä kawkha jakenacasti mä jach'a marcaw tucupjjaraquini. Nayätwa Tatitojja, nayaw take ucanacjja horasaparu phokhasiyaraquï.”


Uqhamapï iyawsañasa, suyt'añasa, munasiñasa jan tucuscanitejja, ucampis aca quimsatjja munasiñapuniw jilt'atajja.\nYatipjjam Dios Awquejj kawksa munasistu wawanacapat uñt'atäñasataqui, jïsa wawanacapapunïsctanwa. Ucatpï Diosar jan iyawsirinacajj jan uñt'quistutejja, Diosar jan uñt'apjjatap laycu.\n Munat jilatanaca, munasiñasaw maynit maynicama, munasiñasti Diosatwa juti. Qhitinacantejj munasiñapajj utjqui ucanacasti Diosan wawapawa, Diosarusti uñt'araquiwa. Qhititejj jan munasiñanïqui ucajj janiw Diosar uñt'quiti, Diosajj munasiñawa.\n Uqhamanwa yattanjja, iyawsaractan Diosajj jiwasanacar munatapa. Diosajj munasiñawa; qhititejj munasiñan jacqui ucajja Diosanwa jaqui, Diosasti jupanaraqui. Uqhamanwa asqui munasiñasajj phokhasi, cunapachatejj Tatitojj wastat jutcani ucqhajja jan ajjsarañanïñasataqui, jiwasanacasti acapachanjja cunjämäquitejj Tatit Jesucristojja uqhampachätanwa. Cawquintejj munasiñajj utjqui ucanjja janiw utjquiti ajjsarañajja. Ucat sipana chekpach munasiñanejja ajjsarañjja apanucuwa; ajjsarañasti mutuña catokañataquiwa. Maynitejj ajjsarascchi ucajja, janiw chekpach munasiñanïquiti. Diosaw nayrakat jiwasanacar munistu, ucatwa jiwasajj juparojj munaractanjja.\nucapachaw nayajj juparojj jayatpacha uñstta. Wiñay munasiñampiw nayajj munsma, ucataracwa qhuyapayasiñampi jichhacam uñjascsma.\nJaniw juc'ampi jach'a munasiñanejj utjcaspati cawquïritejj amigonacap laycu jacañap apt'asquis ucat sipanjja.\nJumasti, Tatay, qhuyapayasir Diosätawa, llamp'u chuymani, munasiñani, asqui Diosätawa.\nAlajjpachanquir Diosar yuspagarapjjam, qhuyapayasiñapajj wiñayawa.\nUcampis Diosajj munasiñapwa uñacht'ayistu, cunapachatejj jiwasanacajj juchanïscäyätan ucapachaw Cristojj jiwasanac laycu jiwawayi.\n Ucampis Diosajj jach'a qhuyapayasiñaniwa, walrac munasiraquistu. Ucatwa Cristomp chica jacañ churistu, juchanacasan jiwatascchïyätan ucasa. Uqhamajj jumanacajj Diosan qhuyapayasiñapatwa khespiyatäpjjtajja.\n Jisc'aruy tucupjjam Diosataquejja, uqhamat jupajj jumanacar horasaparu jach'ar aptañapataqui. Take llaquisiñanacamsti Diosar jaytapjjaraquim, jupasti jumanacatjja llaquisiraquiwa.\n Take acanacansti atipirinacat sipansa juc'ampïtanwa jiwasar munquistus ucan yanapapampi. Uqhamajj jichhajj yattwa, janiwa cunas Diosan munasiñapatjja apakquistaspati, janiw jiwañasa, ni jacañasa, ni angelanacasa, ni alajjpach ch'amanacasa, ni jichhasa, ni jutcani ucasa, ni patancqui ucasa, ni mankhancqui ucasa, ni cuna yakha yänacasa Diosan munañapatjja apakquistaspati, uca munasiñsti Cristo Jesús Tatitus tokwa uñacht'ayistu.


Samsuñ yänak alatat yatxatasiñapkamax Navajax janiw Qullañ P'iqichirïxaniti\nIsabel Fernández, Yatiyañ P'iqichiri (Jamuqa: Yatiyañ P'iqichirin uñt'ayata)\nSamsuñ yänak alatat yatxatasipñapkamax, tata Marcelo Navajax janiw Qullañ P’iqichirïxaniti, jupalantix mama Eidy Rocaw p’iqicht’ani sasaw jichhayp’ux mama Isabel Fernándezax arsuwiyi, jupax Yatiyañ P’iqichirirakiwa.\n“Jilïr Irpirix tata Marcelo Navajan jan Qullañ P’iqichirïxañap amtawiyi, ukhamatw taripirinakarux jan walt’ayañax jan utjkaniti, janiw yatxatapkipanx jan walt’ayaskaniti” sasaw mama Fernándezax arsuwiyi.\nWasärmax Jilïr Irpirix arsuwayki uks mayamp amtayawiyarakiwa. Irpirinakjamax janiw kuns imxatapkäti, yamakis kamachirjam taqi juchachasirinakar uñjasiñap mayipxäxa sasaw sawiyi.\nÁñez Jilïr Irpirix khithinakati juchanïpki taqi jupanakar juchachatäpan, jank’ak taripaspan sasaw sawiyi sasinw yatiyir mamax arsuwiyi.\nÁñez Jilïr Irpirix kimsa amtampiw taqi p’iqichirinakar irnaqañ mayiwiyi sasaw mama Fernándezax qhanancht’awiyi. Chiqpachapin juchachasipxchi ukax lunthatasit qullqx kutt’ayapxañapawa, ukaw nayrïr amtaxa sawiyiwa.\n“Khithinakati qullq lunthatasipki jupanakarux kamachirjam juk’amp mutuyasiñapatak irnaqañ” mayiwiyi sasaw mama yatiyirix arsuwiyi.\nSum apnaqasaw qullañ utanakarux yänakax puriyaskañaki, ukaw kimsïr amtaxa sawiyarakiwa./RAR


1 Juan ୪:୧୮\n2 Timoteo ୧:୭\n “Diosasti, egipcionacarus t'akhesiycäna uqhamaw llejjtinacampi, tumor sat p'usunacampi, sarna usunacampi, tiña sat jasi jasi usunacampiw t'akhesiyätam, ucatsti janiraquiw uca usunacatjja c'umarachasiñ puedcätati. Uqhamaraquiw lokheptañampi, juyqhuptañampi, pejjtusiñanacampiw t'akhesiyaraquïtam. Ucatsti urunsa catt'asitaw sarnakäta cunjämas mä juyqhojj sarnake uqhama. Janiraquiw cuna luratamas sumäcaniti. Catuntata, t'akhesiyata, uqhamaraqui sallkjatapuniw uñjasïta, janiw qhitis yanapt'iri jutcaraquïtamti.\nUcatpï Diosajj pantjasiñanacampi sallkjayasiñataqui jaytjjejja, uqhamat cuna c'arirus iyawsapjjañapataqui,\nCunapachatejj umantapjjani ucapachasti wak'akeñwa kalltapjjani, ucatsti lokhe jakenacjamaw sarnakapjjaraquini, cuna guerranactejj nayajj jupanacjjaru apayancä uca laycu” sasa.


Éxodo 22 - Holy Bible [Aymara Bible 1997] - (Éxo 22)\n“Qhititejj mä vacsa, jan ucajj mä ovejsa lunthatasin qharsuni, jan ucajj aljanisa ucajja pagañapawa vacatjja pheska vacanaca, ovejatsti pusi ovejanaca.\n“Ucampis lunthatat uywatejj jacquirpach amparapan jicjjatatäni ucajja pagañapawa mä uqhampi vacatsa, asnotsa, ovejatsa.\n“Uqhamarac qhititejj uywanacap ananucusina maynina pasto jarc'ataparusa, jan ucajja yapuparusa mank'suychi ucajja, uywanejj waquisiwa pagañapa suma pastopampi jan ucajj yapupampisa.\n“Uqhamarac qhititejj nina phichhasina maynin orakepanquir pastonaca, trigo callchanacsa, jan ucajj trigo yapsa naqhantaychi ucajja, uca nina phichhir jakejja pagañapawa cunanactejj ninajj naqhantqui ucanacatjja.\nUcampis lunthatarutejj jan jicjjatapcani ucajja utanejj jilïri jakenacan ucaruw irpañapa, ucanwa jupajj khana arsuñapa masipajj catuyasqui uca yänacarojj janipunit llamct'qui, ni uñjcaraquisa lunthatirjja uca.\n“Uqhamarac cunanactejj engañasipcani mä vacatsa, mä asnotsa, mä ovejatsa, cuna isinacatsa, jan ucajj cuna yänacas chhakchi; ucatsti maynitejj sischi acajj nayanquituwa sasa, ucapachajja uca pani jakenacajj jilïri jakenacan ucaru irpatäñapawa, ucatsti qhititejj juchanïcani ucajja maynirojj mä uqhampi pagañapawa.\n“Uca quipcarac maynitejj masiparu catuyascchi asnsa, vacsa, ovejsa, jan ucajj cuna uywsa; ucatsti uca uywatejj jiwjjchi, usuchjatächisa, jan ucajj lunthatas lunthatchi, ucatsti jan qhitisa uñjcchiti ucajja,\nuywanac catuyatäqui uca jakejja Tatitun sutiparuw juramento lurañapa, masipajj catuyasqui uca uywa jan imantatapa, ni uñjatapatsa. Ucampis uywanejj arunacaparojj iyawsañaparaquiwa, ucatsti maynejja janiw cunsa pagañapäquiti.\nUcampis jupan uñjcatatejj uca uywa lunthatapjjchi ucajja, uywanirojj pagañapawa.\nUqhamarac mä uywarutejj montenquir khoru animalajj catusa mank'antchi ucajja, uca jiwat animal jilt'jja apaniñapawa uñjjatañataqui, uqhamata jani pagañataqui.\n“Uqhamarac qhititejj cuna uywa mayt'aschi, ucatsti uca uywatejj jan dueñopans uñjata jiwayatächi, jan ucajj usuchjatächisa ucajja, mayt'asirejja dueñoparojj pagañapawa.\nUcampis dueñopatejj ucancascchïna ucajja janiw cunsa pagañapäquiti. Jan ucasti arrendjatächi ucajja arrendocwa pagañapajja.\n“Qhititejj jan chacha uñt'iri mä soltera tawakoru jan parlatäquipana burlasis warmiscchini ucajja waquisiwa uca tawakon awquiparu pagañapa, ucatsti uca tawakompiraquiw casarasiñapajja.\nUcampis tawakon awquipatejj jan uca waynampi casarasiñapa muncchini ucajja waquisiwa uca waynajj pagañapa kawkhtejj jan chacha uñt'iri tawakorojj pagañajj waquisqui uqhamarjama.\n“Qhititejj mä uywampi k'añusqui ucajja jiwañapawa.\n“Qhititejj yakha diosanacaru sacrificio loktascchi, Tatituru loktañat sipansa ucajja jiwañapawa.\njumanacatejj t'akhesiyapjjäta ucajja jupanacajj nayaruw arnakasipjjetani, ucatsti nayajj jupanacan arnakasitanacapjja ist'äwa.\n“Kollktejj mayt'äta marcajjanquir mä pobre jakejj jumampi jacqui ucaru, ucatsti janiw jumajj kollke mayt'irjama tucütati, ni interesanacsa mayiraquïtati.\nUcampis uca kollke mayt'asir jaketejj isipa jaytawayätam ucajja jumajj inti jalantarojj cutt'ayanjjätawa uca isipjja.\nUca isipaquiw utji thayata jarct'asiñataquejja. Jan cutt'ayancasma ucajja, ¿cunampis iquispajja? Ucat jupatejj nayaru arnakasitaspa ucajja ist'iristwa arnakasitanacapjja, nayasti qhuyapayasirïtwa.\n“Janiw Dios contrajj jan walinac parlätati, uqhamarac marcaman apnakqui uca jilïrirusa janiw maldiciraquïtasa.\n“Janiw khept'ätati nayatac ofrendanac apaniñjja take cosechanacamata, take vinonacamata. “Jilïr wawamjja nayaruw catuyjjaraquïtata,\n“Ucampis jumanacajja nayar loktasit jakenacäpjjätawa, uca laycusti janiw mank'apjjätati pampanquir animalanacan tucjat aychjja, jan ucasti anunacaruw uca aychjja liwjjaruyjjapjjäta.


Números 18 QA97 - Tatitojj Aaronarojj sänwa: “Jumampi, - Bible Search\nSacerdotenacampin, Levitanacampina lurañanacapa\n1Tatitojj Aaronarojj sänwa: “Jumampi, wawanacamampi, uqhamarac Leví tribun mayni jilanacamampiquiw cuna jan wali lurañatejj kollana chekan utjani ucatjja juchañchatäpjjäta; ucampisa juma sapa wawanacamampiquiw juchañchatäpjjäta cunapachatejj jumanacajj cuna jan walsa sacerdotëcasin lurapcäta ucqhajja. 2Ucampis Leví tribun maynïri jilanacamajj yanapt'añapaw jumarojja, uqhamarac wawanacamarusa, Tatitumpi Jiquisiñ Carpan luräwinacapampejja. 3Jupanacasti juman yanapirinacamäniwa, uqhamarac carpan cuna lurañatejj utjqui ucanacansa, ucampis kollan chekan yänacaparojj ni altaraparusa janiw jac'achasipcaspati, ucampisa janitejj uqhamäcan ucqhasti jiwarapjjaniw jupanacasa, uqhamarac jumanacasa. 4Uqhamaraquiw yanapapjjätam Jiquisiñ Carpan luräwinacapampejja take loktäwinacan lurañanacampi. Ucampisa janiw cawquïri jan uñt'at jakesa jumanacar jac'achasiñapäquiti. 5Jumanacaruquiw utt'ayatäpjjta kollan chekan altarana luräwinaca phokhañataquejja. Uqhamatwa israelitanacampejj jan mayampis colerascjjäti. 6Nayaw yakhachta levita jilanacamarojja, israelitanac taypita jumanacaru churañataqui, Jiquisiñ Carpan luräwinacan sirvipjjañapataqui. 7Ucampisa, jumampi wawanacamampiquiw sacerdoten luräwinacapjja, altarana velo khepäjjansa lurapjjäta. Aca lurañasti jumanacaruw wact'apjjtam, nayaraquiw uca sacerdote luräwinac churapjjäma. Ucampisa cawquïritejj sacerdotet sarnakani jan cunäcasa, ucasti juchañchasin jiwayatäniwa.”\nSacerdotenacarojj cunatejj wact'qui ucanacjjata\n8Tatitu Diosasti Aaronarojj sänwa: “Nayaw jumar utt'aysma ofrendanac churapquitu ucanac uñjañamataqui. Take cawquïri k'oma ofrendanactejj israelitanacajj churapquitu ucanacsti, jumampiru, wawanacamampiruw churta, acasti wiñayatac uchat leyiraquïniwa. 9Sacrificionac naqhayascani ucanacatjja, take grano ofrendanacaw wact'ätam, uqhamarac juchanacat sacrificionac, israelitanacasa juchanacapat loktapquitani ucanacatsa. Take aca k'oma ofrendanacaw jumataquïni, uqhamarac wawanacamataquïni. 10Jumanacatsti take chachaw aca ofrendanacatjja mank'apjjäta, ucampis kollana chekanwa mank'apjjäta, ucanacasti kollanätap laycu.\n11“Uqhamaraquiw jumarusa, yokall wawamarusa, imill wawamarusa churapjjaracsma, cawquïri suma ofrendanactejj israelitanacajj churapquitu ucanacjja. Acasti wiñayatac uchat leyiraquïniwa. Cawquïri jaketejj familiamata k'omachata jicjjatascchi ucajj mank'araquispawa. 12Uca quipcaraquiw churäma nayrakata achunaca, israelitanacajj sapa mara churapquitu ucanacatsa suma aceite, suma vinota, uqhamarac suma trigota. 13Uqhamaraqui cawquïri nayra cosechanacan achunacaptejj loktapquitu ucanacas jumataquïniwa. Cawquïri jaketejj familiamat k'omachat jicjjatascani ucasti mank'araquispawa. 14Cuna ofrendanactï israelitanacajj catuyapquitu take ucanacajj jumataquïniwa.\n15“Take israelitanacan jilïri wawanacapa, uqhamaraqui uywanacan nayrïri wawachat kallunacapa loktapquitani, ucanacajj jumataquïniwa. Ucampisa jakenacan jilïri wawanacapata, uqhamarac k'añu uywanacan nayrïri wawachat kallunacapatjja mayïtawa alapa cutsuyasjjañapataqui. 16Uca cutsuyasiñasti pagasiñapawa, wawachatat mä phajjsiru, ucasti pheska kollkëñapawa, cunjämatejj kollan kollkejja tunca mayan gramonïqui uqhamarjama. 17Ucampisa janiraquiw vacanacana, cabritonacana, ovejanacana nayra wawachat kallunacapjja cutsuyasipcaniti, ucanacasti nayatac yakhachatawa, ucanacsti jiwarayaraquïtawa, wilapsa altararuw warjjataraquïta, liq'ipsa naqhayaraquïtawa, nayatac mä suma k'apquiri ofrendjama. 18Jumataquiraquïniw aychasa, uca quipcaraqui uywan pechopasa, cawquïritejj suma ofrendat churatäqui ucanaca, uqhamarac cupëjja charasa. 19Cuna churäwinactejj israelitanacajj nayatac yakhachapcani, ucanacjja jumaruw churjjäma, uqhamarac yokall wawamataqui, imill wawamataqui jumampi chica jacasqui ucanacataquiraquïniwa. Acasti wiñayatac leyiraquïniwa. Mä jan p'aquintcaya arust'äwiraquïniwa, wiñayataqui, cuntejj nayajj lurcta jumampi, wawanacamampi.”\n20Tatitu Diosasti Aaronarojj sänwa:\n“Janiw jumanjja orakemasa, ni herenciamasa israelanjja utjcaniti mayni israelitanacanjamajja. Nayaw juman orakemäyäjja, herenciamäyäsa, Israel marcanjja.\nLevitanacarojj cunatejj wact'qui ucanacjjata\n21“Levitanacarojj mä herenciäcaspas uqhamawa churta, cuntejj israelitanacajj achunacapat sapa tuncat maya churañanacapäqui ucanaca, jupanacan pagopawa Jiquisiñ Carpan sirvipjjatapata. 22Mayni israelitanacajj janiw Jiquisiñ Carparojj jac'achasipcaniti, uqham lurasajj mä juchwa lurapjjaspa ucatsti jiwañaraquiw jupanacarojj jutaspa. 23Levitanacaquiw Jiquisiñ Carpan luräwinacapampejj phokhapjjani, jupanacaraquiw juchañchatäni cuna jan walinacatejj lurascani ucanacatsa. Ucasti wiñayatac uchat leyiraquïniwa, jumanacataqui uqhamarac wawanacamataqui. Levitanacasti janiw orakenïpcaniti Israelanjja. 24Jupanacarusti churtwa cuntejj israelitanacajj achunacapat sapa tuncat maya churapcani ucanaca. Ucatwa sista janiw Israelan orakenacamajj utjcaniti” sasa.\nLevitanacan diezmo churañapjjata\n25Tatitusti Moisesarojj saraquïnwa:\n26“Levitanacarojj aqham sätawa: Cunapachatejj israelitanacan achunacapat sapa tuncat maya catokapcani ucatjja sapa tuncat maya yakhachapjjpan nayaru loktañanacapataqui. 27Ucaw jupanacan ofrendapäni, cunjämtejj israelitanacajj churapqui uca quipca trigonacapatsa, uqhamaraqui vinonacapatsa. 28Uqhamaraquiw sapa tuncat maya israelitanacajj churapcani ucanacatjja levitanacajj yakhachapjjañapawa Tatitur churañataqui, ucanacsti sacerdote Aaronaruw churapjjañapa. 29Take cunanactejj catokapcani ucanacatjja, yakhachapjjañapawa nayaru ofrenda churañataquejja, cuntejj nayaru loktapquitani ucanacajj sumäñapawa.\n30“Ucjjarusti saraquim: ‘Cunapachatejj nayataquejj sumäqui ucat yakhachjjapjjani, ucat jilt'anacjja jupanacan trigopäcaspasa, vinopäcaspasa uqhama uñt'asjjapjjani, 31ucanacatsti mank'asjjapjjasmawa jumanacasa, familianacamasa, cawqha chekansa; ucajj jumanacan Jiquisiñ Carpan irnakatanacamat pagötap laycu. 32Cunapachatejj nayatac sumäqui uca yakhachjjapjjäta ucqhajj mank'asjjapjjätawa jilt'anacatjja jan jucha lurasa, uqhamatwa Israelitanacan k'oma ofrendapjja jan k'añuchapcätati, ucatsti janiraquiw jiwapcätati.’ ”


Mateo 19 - Holy Bible [Aymara Bible 1997] - (Mat 19)\nWalja jakenacaraquiw juparojj arcäna, ucansti usutanacarojj c'umaraptayänwa.\nUcanjja mä kawkha fariseonacaraquiw Jesusaru jac'achasipjjäna jupar jan walt'ayañataqui, ucat jisct'apjjäna: —¿Waliquiti mä jakejj warmipampi jaljtañapajj cunïpansa? —sasa.\nJupasti ucjjarojj saraquïnwa: —¿Janit jumanacajj Diosan arunacapana leet'apcta, qhititejj kalltan lurcäna ucajj chacha warmi lurqui ucjja?\nUqhamasti janiw paninïcjjapjjeti jan ucasti mayaquëjjapjjewa. Uqhamajj jakejj janiw jaljtaycaspati cuntejj Diosajj mayachquis ucjja.\nUcatsti jisct'asipcaquïnwa: —¿Cunataraqui Moisesasti warmiru jaljtañ papel loktasin jaytanucuñ yatichänsti?\nJesusasti saraquïnwa: —Jumanacan wali kala chuymanïtam laycuwa Moisesajj warmimp jaljtañjja jaytawayapjjtamjja, ucampis kalltanjja janiw uqhamäcänti.\nDiscipulonacapasti ucapachajj sapjjänwa: —Uqhamajj mä jaketejj warmipampi uqham utjañapächi ucajja, janiw waquisquiti casarasiñajja —sasa.\nJesusajj saraquïnwa: —Janiw takenis suma amuyt'apcaspati, jan ucasti take qhitinacarutejj Diosajj amuyt'a churqui ucanacaquiwa.\nCunayman amuyunacaraquiw utji jaken jan casarasiñapataquejja. Yakhepanacajja jan casarasiñataquiw naci, mayninacasti jake masipan uqham jan casarasquiri tucuyataraquiwa, mayninacasti Diosan reinop laycuw jan casarasipcaraquiti. Qhititejj uqham tucurjamächi ucajj uqham tucpan —sasa.\nMä kawkha wawanacaracwa Jesusan ucaru irpanipjjäna, jupanacjjaru Jesusajj amparapampi lokjjatañapataqui ucat orañapataquiraqui. Ucampis discipulonacapajj uqham uñjasinjja tokenokapjjänwa uca wawa irpanirinacarojja.\nJesusasti saraquïnwa: “Wawanacajj nayan ucar jutasipcpan, janirac jarc'apjjamti, Diosan reinopasti jupanacjamataquiwa” sasa.\nJesusasti amparapampi uqham wawanacaru lokjjatasinwa yakha tokeru sarawayjjäna.\nUcapachajj mä waynaraquiw Jesusan ucaru jutäna, ucatsti jisct'araquïnwa: —Suma Yatichiri, ¿cuna asquinac lurañajjas waquisi nayan wiñay jacañanïñataquejja? —sasa.\nJesusasti sänwa: —¿Cunatsa ‘asquinacjjat’ jisct'ista? Mayaquiw asquejja utji, ucasti Diosawa. Ucampis wiñay jacañarutejj mantañ munstajja, camachinac phokham.\nWaynasti saraquïnwa: —¿Cawquïrinacsa? —sasa. Jesusasti ucjjarojj sänwa: —‘Jan jiwayamti, jan wachoka jucha luramti, jan lunthatamti, janirac qhitirus c'arintamti,\nWaynasti ucjjarojj saraquïnwa: —Take acanacjja wawatpachwa phokhascta. ¿Cunas juc'ampi lurañajjajj waquisi? —sasa.\nWaynasti uca arunac ist'asinjja wali llact'ataw sarjjäna wali kamirïtap laycu.\nJesusasti discipulonacaparojj saraquïnwa: —Khanacwa sapjjsma, wali ch'amawa mä kamir jaken Diosan reinopar mantañapajja.\nSapjjaracsmawa, juc'amp jasaquiwa mä camellon aguja nayra toke passuñapajja, mä kamir jaken Diosan reinopar mantañapat sipana.\nDiscipulonacapasti take acanac ist'asinjja wal muspharasipjjäna, jupanacpuras jisct'asipjjaraquïnwa: —¿Qhitipunirac uqhamast khespitäspasti? —sasa.\nPedrosti ucjjarojj sänwa: —Tata, nanacajj take cunanacatejj utjapquitän ucanacjja apanucunipjjtwa, ucatsti jumaruw arcapjjsma. ¿Cunarac nanacataquisti utjani? —sasa.\nJesusasti juparojj sänwa: —Khanacwa sapjjsma, cunapachatejj take cunas wasitat machak lurascan ucqhajja, cunapachatejj Jaken Yokapajj konuñapjjar kont'ascan ucqhajja, jumanacan nayaru arcatam laycojja tunca payan konuñaruraquiw kont'asipjjäta ucat tunca payani Israel tribüquis ucar taripañataqui.\nUqhamaraqui take qhitinacatejj jaytanucuni utanacapa, jilanacapa, cullacanacapa, taycapa, awquipa, wawapa uqhamarac orakepsa naya laycu ucanacajja, patac cuti ucqhampwa catokapjjani, uqhamaraqui wiñay jacañampi.\nUcampisa qhitinacatejj jichhürun nayrancqui ucanacatjja waljaniw khepancapjjani, khepanquirinacatsti waljaniraquiw nayrancjjapjjani.


Marcos 12 - Holy Bible [Aymara Bible 1997] - (Mar 12)\nUcjjarusti Jesusajj uñtasïwinac toke parlañ kalltäna: “Mä jakew utjäna, orakeparusti uva alinac ayruntäna. Ucatsti uyuchrantayänwa; uqhamaraquiw uva ch'irwañ waquicharaquïna. Uñjañataquisti mä torre luraraquïna. Jupasti yapuchir jakenacaruw uca orakepjj arrendjawayäna, ucatsti jaya marcaruw sarjjäna.\nYapu apthapiñ horas purinipansti, uca jakejj mä uywataparuw qhitäna. ‘Uca yapuchirinacat achunac mayinirapjjeta kawkhatejj nayar wact'quitus uca’ sasa.\nYapuchirinacasti uca uywatar catuntasinjja, nuwjapjjänwa, jan cunanirac alispayapjjäna.\nOrakenisti wasitat yakha uywataruw qhitaraquïna. Ucarusti catuntasinjja kalampiw c'upjapjjäna, p'ek ch'iyjapjjaraquïna. Tokjjasinsti alispayapjjaraquïnwa.\nOraken jakesti mayampsa yakharojj qhitascaquïnwa, ucarusti jiwayapjjänwa. Uca khepatsti waljaniruraquiw qhitäna, yakheparusti nuwjapjjänwa, mayninacarusti jiwayapjjaraquïnwa.\n“Ucampis mä sapa yokapaw oraken jakenjj utjascäna, wali munata. Uywatanacat kheparusti uca sapa yokaparuw qhitäna: ‘Yokajjarojj ajjsarapjjaniwa’ sasa.\nUcampis yapuchirinacajj jupanaccamaw parlt'asipjjäna: ‘Acajj herencia catokerejja, jiwayapjjañäni ucatsti orakepajj jiwasanacancjjaniwa’ sasa.\nJupanacasti orakenin yokaparojj catuntasin jiwayapjjänwa, jiwat janchipsti yaputjja jakonucupjjaraquïnwa.\nUcat Jesusajj jisct'araquïna: “Yapun jakesti ¿camachanisa? Jutasinjja uca yapuchirinacarojj k'al jiwarayani, yapupsti yakhanacaruw catuyasjjaraquini, sasa.\nUcatsti Jesusajj sascaquïnwa: “¿Janit jumanacajj Diosan Arunacapan leet'apcta?: ‘Utachirinacan jisc'achata kalajj suma esquin kalat uchatäjjewa.\nTatituw uqham luri. Jiwasanacataquejj muspharcañawa.’ ”\nUc ist'asinsti jilïrinacajj Jesusarojj catuntañ munapjjäna, uca uñtasïwi jupanac contra arsutap yatisina, ucampis jakenacaruw ajjsarapjjäna. Ucatsti Jesusar jaytawayasina sarjjapjjänwa.\nUcjjarusti Jesusan ucarojj qhitanipjjänwa mä kawkha fariseonacampi Herodesar arquirinacampi, jupar pantjayañataqui, ucatsti juchañchañataquiraqui.\nJupanacasti purinisinjja sapjjänwa: —Yatichiri, yatipjjtwa cheka arsur jakëtama, cuns jakejj sispan ucar jan ajjsarasa. Jumajj janiw jaken ajanup uñcatasac juchañchctati, jan ucasti Diosan thaquipatjja chek yatichtajja. Jichhajj sapjjeta: ¿Cesarar impuesto churañajj waquisiti? ¿Churapjjäti janicha? —sasa.\nJesusasti jan wali amtañampi sapjjatap yatisinjja, sänwa: —¿Cunats jumanacajj nayar aynacht'ayiri jutapjjesta? Apanipjjam mä kollke uñjjatañajjataqui —sasa.\nJupanacasti kollk apanipjjänwa. Jesusasti uñjjatasinjja jupanacaruw jisct'araqui: —Aca kollken utjqui uca ajanus, sutipas ¿qhitinquisa? —sasa. Jupanacasti —Cesaranquiwa —sapjjänwa.\nUcjjarusti Jesusajj jupanacarojj saraquïnwa: —Cesarancqui ucjja Cesararu churapjjam, Diosancqui ucsti Diosaruraqui churapjjam —sasa. Jupanacasti uc ist'asinjja wal muspharapjjäna.\nUcjjarusti Saduceonacaw Jesusan ucarojj sarapjjäna. Jupanacasti: “Janiw qhitis jiwatatjja jactcaspati” sasaw yatichapjjäna. Ucat Jesusarojj jisct'apjjaraquïna:\n—Yatichiri, Moisesan kellkatanacapanjja sapjjetuwa: ‘Maynitejj jiwjjasina warmip jan wawan jaytanucuwaychejja, waquisiwa jilapan uca warmimpi casarasiñapajja, jiwirin familiap jan chhakayañataqui’ —sasa.\nMä cutejj pakallko jila sullcaw utjäna. Jilïrejj casarasïnwa, ucatsti jan wawaniw jiwawayi.\nUcjjanquir jilasti uca warmimpiw casarasiraqui. Ucatsti chachajj jan wawaniw jiwaraqui. Ucjjanquir jilampisti uqhamaraquiquiw lurasi.\nUqhamaw uca pakallk jila sullcajj uca warmimpejj casarasipjjäna. Jupanacasti janiw maynis wawanïpcänti. Takpachan jiwarjjatapatsti warmejj jiwjjaraquïnwa.\nQhä jutir urun jupanacajj jiwatat jactapcan ucqhasti, ¿cawquïrin warmiparaquïni? Pakallkonpachajjay uca warmimpejj casarasipjjchejja —sasaw jisct'apjjäna.\nJesusasti jupanacarojj sänwa: —Jumanacajj pantjasipjjtawa, jan kellkatanacatsa Diosan ch'amapatsa amuyt'apjjatam laycu.\nCunapachatejj jiwatat jactapjjanejja, janiw casarasipcaniti, ni phuchapa casarañataquis churjasipcaraquiniti, jan ucasti alajjpachanquir angelanacjamaw jacasipjjani.\nJiwatanacan jactañapatsti ¿janit leet'apcta Moisesan kellkatapanjja, cunjämatejj Diosajj mä nacquir ch'aphi taypitjja parläna: ‘Nayätwa Abrahaman, Isaacan, Jacobon Diosapajja’ sasajja?\nDiosajj janiw jiwatanacan Diosapäquiti, jan ucasti jaquirinacan Diosapawa. Uqhamasti jumanacajj wali pantjatäpjjtawa —sasa.\nUcjjarusti ley yatichiri mä jakew Jesusar jac'achasiraquïna. Jupasti isch'uquitaynawa Jesusan saduceonacampi parlatapjja. Take uca jisct'anacar sum arusjjatatap yatisinsti, juparojj jisct'araquïnwa: —Camachinacatjja ¿cawquïris jach'a camachejja? —sasa.\nJesusasti juparojj sänwa: —Take camachinacat jach'äqui ucajj aqhamawa: ‘Ist'am Israel, jiwasan Dios Tatitusajj jupa sapaquiw Diosajja.\nDios Tatitumaruw munäta take chuymamampi, take almamampi, take amuyumampi, take ch'amamampiraqui’. Ucaw jach'a camachejja.\nUcjjarüqui uca camachisti ucar uñtataraquiwa, ucasti aqhamawa: ‘Jake masimaruw munäta, jumar munasctas uqhama’. Ucanacat sipanjja janiw cawquïr camachis juc'amp jach'äquiti —sasa.\nKellkatanac yatichiristi Jesusarojj sänwa: —Walic sasctajj, yatichiri, arsutamajj chekawa. Mä sapa Diosaquiw utji, janiraquiw yakhajj utjquiti.\nJupar take chuymamp munañasti, uqhamarac take amuyumpi, take almampi, take ch'amampi, ucatsti jake masisar jiwas quipcarjam munañajja, juc'amp asquiwa take sacrificionacatjja, cunatejj altaran loktatäqui take ucanacat sipansa.\nJesusasti uca jaken sum arsutap ist'asinjja sänwa: —Diosan reinopatjja janiw jayancctati —sasa. Ucatsti jakenacajj janiw qhitis juc'amp jisct'añ muncjjänti.\nJesusasti templon yatichcasinjja, sänwa: “¿Cunjämaraqui ley yatichirinacasti sapjjesti ‘Cristojj Davidan wawapaw’ sasasti?\nDavid quipcaraquiwa, Kollan Ajayun khant'atäsinjja sï: “Tatitojj Tatitojjarojj siwa: ‘Cupëjjajjar kont'asim, Uñisirinacamaru jumampi tacjjatayañajjcama’ sasa.\n¿Cunjämarac Cristosti Davidan wawapäspasti, jupa quicpa Cristorojj ‘Tatitu’ sischi ucajja?” Walja jakenacaraquiw Jesusarojj isch'uquipjjäna, wali cusisiñampi.\nJesusajj jakenacar yatichcasinjja sänwa: “Amuyasipjjam ley yatichirinacata. Jupanacajj jach'a isinacan isintataw sarnakapjje, callenacansa take ajjsart'añampiw aruntayasiñ munapjjaraqui.\nSinagoganacansti suma konuñanac thakapjje. Mank'äwinacansti uqhamaraquiw suma konuñanac munapjjaraqui.\nIjma warminacan utanacap apakapjje. Uc lurasinsti jach'a oracionanac lurapjje, uca jan wali luratanacap imt'añataqui. Ucanacasti taket sipana juc'amp jach'a mutuyäwwa catokapjjani” sasa.\nMä urojj Jesusajj templon konuscäna, ofrenda uchañäquis uca jac'ana. Uqham kont'atäscasinsti jakenacaruw uñch'uquiscäna, ofrendanacap uchasipquiri. Kamirinacasti waljaniraquiw walja kollke uchapjjaraquïna.\nUqhamaruw mä pobre ijma warmejj purini, jupasti ofrenda ucharaquïnwa. Ucasti pä jisc'a cobre kollkequïnwa, juc'a valoraniquiraqui.\nUcatsti Jesusajj discipulonacapar jawsasinjja sänwa: —Khanacwa sapjjsma, aca pobre ijma warmiw take uchirinacat sipansa jil churi.\nMayninacajj jilt'äquis ucatac churapjje. Aca warmisti pobrëcasinwa kawkhatï jacañapatac utjqui ucjpach churi.


Números 16 QA97 - Mä levitaw utjäna Coat chachan - Bible Search\nCoré chachan Moisés contra sayt'asitapamp, mutuyäwipampi\n1Mä levitaw utjäna Coat chachan wawapänwa, Coré sutini, Izhar sat chachan wawapa, uqhamarac Rubén tribuna quimsa jakenacapampi cuna Datán, Abiram sat Eliab chachan wawanacapa, uqhamarac On sat Pelet chachan wawanacapa. 2Jupanacasti Moisés contraw sartapjjäna, jupanac chicasti sartapjjaraquïnwa pä patac pheska tuncani israelitanacampi cuna, uca jakenacasti marcanjja jilïrinacäpjjänwa, uqhamarac amuyt'ayiri jakenacäpjjänwa, takeninsa wali uñt'ata. 3Take jupanacaw tantachasisinjja Moisesana Aaronampina nayräjjaparu uñstapjjäna, aqham sasa:\n—¡Jumanacaquiw take cunsa lurasipctajja! Takpach marcaw Tatitu Diosar catuyata, Tatitusti take nanacampïscaraquiwa. ¿Cunatsa jumanacajj mä jilïrinacjama Tatitun marcapjjaru sartapjjta? —sasa.\n4Moisesasti uca ist'asinjja oraker ajanup puriñcamaw alt'äna, 5ucatsti Coré jakempiru, arquirinacapampirojj sänwa:\n—Arumanthiw Tatitojj yatiyani qhitis jupanqui, qhitiraquisa jupar catuyata, qhitisa juparu ofrendanac churaspa ucanaca, cawquïrirutejj jupajj ajlliscani, ucaquiw ofrendjja loktaraquini. 6Aqham lurapjjam: Apanipjjam Coré chachana, uqhamarac jilanacapan incensarionacapa, 7uchapjjam q'illiminaca, ucjjarusti incienso warjjatapjjam, ucatsti arumanthejj Tatitun nayräjjapar uchanipjjam, cawquïri jakerutejj Tatitojj ajlliscani ucaw Tatitur catuyatäni. ¡Jichhajj ucqhaquïpan, levitanaca!\n8Ucatsti Moisesajj Coré chacharojj sänwa:\n—Ist'apjjeta, levitanaca. 9¿Amuyatanacamatjja juc'aquiti Israel marcan Diosapajj jumanacaru ajllipctam Israel marca taypitjja, jumanacan jupa jac'ancañataqui, ucatsti Tatitun kollan chekan irnakañataqui, uqhamarac marcan luräwinacapar phokhañataqui? 10Tatituw muni, jumana, uqhamarac mayni jilanacaman Leví sat tributjja jupanacampi jac'ancañanacama. ¿Jichhasti sacerdotet sarnakañti munapjjta? 11Chekpachansa Aaronajj janiw qhitïquisa jupat parlasitanacamajja; Tatitu contraw jumasa, jilanacamasa sartapjjtajja —sasa.\n12Ucatsti Moisesajj, Datán, Abiram sat Eliab chachan wawanacaparuw jawsayir qhitäna, ucampis jupanacajj sapjjänwa:\n—Janiw sarapquiristti —sasa. 13¿Amuyatamatsti juc'aquiti irpsunitamasti, cawqha orakentejj lechesa, misq'isa umjam jalasqui ucatjja, wasaran nanacaru jiwarayañataqui, ucampisa jumajj jach'a jilïrinacajjäñ munatamasti? 14Jumasti janiw yakha orakerojj irpapquistati, cawqhantejj leches, misq'is umjam jalasqui ucarojja, janiraquiwa ni yapunacsa, ni uva yapunacsa churapquistati. ¿Muntati takenin irpayasiñapa mä juyqhuru uñtata? Janiw sarapquiristti jumar uñjirejja —sasaw uca jakenacajj sapjjäna.\n15Ucatsti Moisesajj wal colerasïna, Tatiturusti sänwa:\n—Jan ofrendanacapjja catokamti. Janiw nayajj jupanacarojj ni mä asnopsa aparcti, janiraquiw cawquïri jupanacarusa jan wali lurcaracti.\n16Ucatsti Moisesajj Coré chacharojj sänwa:\n—Jumasa, jilanacamasa arumanthpacha Tatitu nayrakatana uñstapjjam. Aaronasti ucancaraquiniwa. 17Sapa mayniw incensariop apasini, ucatsti incienso uchapjjani. Jumasa, Aaronasa, apasipjjätaw incensarionacamjja, incienssti uchapjjätaw sapa mayni, pä patac pheska tuncanimp chica, Tatitun nayrakatapana —sasa.\n18Ucatsti sapa mayniw incensariop apjjarusïna, akasquir q'illimimpi, inciensompi uchapjjäna, Moisesampi, Aaronampi chicaraquiw sayt'asipjjäna, Tatitumpi Jiquisiñ Carpa nayrakatana. 19Coré chachasti niyaw takpach marcaru tantachäna jupanac contra, Jiquisiñ Carpa uñcatasina. Ucapachasti Tatitun jach'a cancañapaw takpach marcaru uñacht'ayasïna. 20Ucatsti Tatitojj Moisesampiru Aaronampiruw säna:\n21—¡Jithektapjjam aca marcata, nayaw anchhita jupanacar t'unjä! —sasa.\n22Ucampis jupanacajj ajanunacap oraker puriyañcamaw alt'apjjäna, ucatsti sapjjaraquïnwa:\n—Dios Tata, jumaw take jakenacarus jacañ churta, ¿takpach marcampiti colerasïta mä sapa jaken juchapatjja? —sasa.\n23Tatitusti Moisesarojj sänwa:\n24—Take israelitanacar sanim, jithektapjjpan carpata, cawqhantï Coré, Datán, uqhamarac Abiram chachanacajj utjapqui ucqhatjja —sasa.\n25Moisesasti Israelan jilïrinacapampi chicaw sarapjjäna, cawqhantejj Datán, uqhamarac Abiram jakenacajj jicjjatasipcän ucqharu. 26Ucatsti marcpacharuw säna:\n—Jithektapjjam uca juchan ñankha jakenacan carpanacapatjja, janiraqui llamct'apjjamti cunatejj jupanacancqui ucanacjja, jan jumanacasa juchanacapat jiwapjjañamataqui.\n27Take marcpachaw jithektapjjäna Coré, Datán, Abiram jakenacan jac'anacapatjja. Datán, Abiram uca jakenacajj carpa mantañanacapancasipcänwa, warminacapampi, wawanacapampi chica. 28Moisesasti parlascaquïnwa aqham sasa:\n—Acampiw yant'apjjäma: Tatituw nayar qhitanitu take acanac lurañataqui, janiw nayan munañajjaru lurcti. 29Aca jakenacatejj maynïri jakenacjam jiwapjjani ucqhajj, Tatitusti janiw nayarojj qhitanquituti; 30ucampisa Tatitutejj mä jach'a uñacht'äwi lurani, uqhamarac orakesa jist'artani jupanacaru mank'antasa take yänacapampi chica, ucatsti jacasquirpacha jiwañarojj mantapjjani, ucapachasti jumanacajj yatipjjätaw aca jakenacaw Tatiturojj jisc'achapjjäna.\n31Cunapachatï Moisesajj parlaña tucuyjjäna, ucapachaw orakejj jupanac mankheta jist'artäna. 32Ucatsti take cawquïri jakenacatejj Coré chachampi chicäpcäna ucanacaruw mank'antäna, take familianacapamp, yänacapampi chica. 33Jacasquirpachaw orak mankher jalantapjjäna, take cunatejj utjcäna ucanacampi chica, ucatsti orakejj jist'antasjjänwa. Uqhamaw israelitanac taypitjja jiwarayatäpjjäna. 34Take cawquïri israelitanacatejj uca thiyanacan jicjjatasipjjäna ucanacajj warariri ist'asinjja, walpin jaltjjapjjäna aqham sasa: “Inampis jiwasarus uqham mank'antcaraquistaspa” sasa. 35Uqhamaraquiw Tatitojj mä nina apayanïna, ucatsti jiwarayänwa, pä patac pheska tuncan jakenacaru, cawquïrinacatejj incienso loktapcän ucanacaru.\n36Ucatsti Tatitojj Moisesarojj sänwa:\n37“Aarón chachan Eleazar sat yokapar qhitam, uca nina naqhantat taypinacat incensarionac apsuniñapataqui, ucatsti jayaru jaktanpan cuna akasquir q'illiminacatejj utjasqui ucanaca. 38Cawquïri jakenacatejj juchanacapat jiwapqui ucanacan incensariopajj k'omachatäjjewa nayan nayrakatajjana, incienso loktañataqui. Uca metalanacjja laphinacaru tucuyapjjam altararu muyuntayañataqui, uqhamarac israelitanacataquejj amtasiñatac uchatäpan.”\n39Eleazar sacerdotesti uca jakenacan broncet lurat loktañanacapa apthapisinjja, laphinacaruw tucuyjjäna, altarar muyuntayañataqui. 40Ucasti israelitanacan amtasipjjañapataquïnwa, Aarón chachan wawanacapat sipansa, janiraquiw qhitisa altarar jac'achasiñapäcänti, Tatituru incienso loktañataquejja. Janitejj ist'asipcani ucqhajja, Coré chacharu, jilanacapampiru pasqui uqhamaw lurasiraquini cawquïri jaketejj loktañ munqui ucampejja. Uqhamaw phokhasïna cunjämatejj Tatitojj Eleazarar siscatayna Moisés toke uqhamarjama.\n41Khepärmanthisti take Israel marcpachaw Moisés contra, uqhamarac Aarón contra maynit maynicam parlañ kalltapjjäna aqham sasa:\n—Jumanacajj Tatitu Diosan marcaparuw jiwayasipctajja —sasa.\n42Takpachaniw muyuntapjjäna Moisesampiru, Aaronampirojja, ucampisa jupanacajj Jiquisiñ Carpäquisa ucsaruw sartawayjjapjjäna. Uca horasanwa kenayajj imantäna, ucatsti Tatitun jach'a cancañapaw uñstäna. 43Ucatsti Moisesampi, Aaronampejj Jiquisiñ Carpan uñcatasiparuw sarapjjäna, 44ucatsti Tatitojj Moisesarojj sänwa:\n45—Jithektapjjam take uca jakenacata, nayaw anchhita jupanacar t'unjä —sasa.\nMoisesampi, Aaronampejj oraker p'ekenacap puriyañcamaw alt'apjjäna, 46Moisesasti Aaronarojj sänwa:\n—Aptanim incensarioma, altarata ninjja ucharaquim, ucatsti incienso warjjatam. Ucatsti saram marca thiyaru, jupanacataqui Diosat perdón mayiraquim, Tatitun colerasiñapaw sartani uca laycu, usunacas niyaw kalltaniraqui.\n47Aaronasti luränwa Moisesan arsutaparojja, ucatsti jalasaw saräna cawqhantejj marcajj tantachasïna ucqharu. Cawquïri ustejj Diosajj apayanïna ucajj niyaw marcan jakenacarojj usurayäna. Ucatwa Aaronajj incienso uscusina Diosatjja perdón mayïna marcpachataqui. 48Ucapachasti jiwatanac taypiru, uqhamarac jacasquirinac taypiruw mantäna, ucat usojj apaktawayjjänwa. 49Uca usumpi jiwatanacajj tunca pusin waranka pakallko patacani jakenacänwa, ucampisa janiraquiw jact'atäpcänti cawquïri jakenacatejj jiwarapcäna Coré chachas Dios contra sartascäna ucanacatjja. 50Cunapachatejj usojj apaktawayjjäna ucqhajj, Aaronasti cuttawayjjänwa Jiquisiñ Carpan mantañaparu Moisesampi jiquisiñataqui.


Aymara, Dramas: Piece 003 – Tatitun Jachha Munasiñapa | Waters of Life for Children\nHome -- Aymara -- Perform a PLAY -- 003 (Pig slop or banquet dining)\n3. Tatitun Jachha Munasiñapa\nMä awquejja ventana uñcatatawa sayt’atäscana, ajanupansti jach’a llaquisiñawa utjäna. Mä khawkha urunacaquïwa sullca wawapajja sarjjatayna. Khawkhatï herenciapa wactcäna uca mayisiwayatayna ucjjarusti sarjjatynawa. Marcapata jan mä cutisa khepa uñtasawa mistuwayi. Uqhamaquiwa sarjjatayna.\nAca awqujja wawaparojja munasïnwa. Sapüruwa sasïna: ¿Cauqhancascaracpacha? ¿Cunjamaquïqui? Niyat cunapachas wastat utaru cutt’anjjani uc suyascäna.\nUca pachasti yokapajja fiestanacana uqhamaraqui amigonacampiwa takpach kolke tucjascäna. Walja kolke – walja amigonaca. Mä fiestat mä fiestaru. Umaña, mank’aña, laruña, cusisiña… uqhamaraqui cuns luraña, take ucanacatjja jan walïtapjja sum yatiscäna. Ucampisa mayninacampiquiwa irpayasiscäna.\nUcampisa niyaquiwa takpach kolkejj tucusjjatayna – amigonacapas uqhamaraqui. Sapaquïjjataynawa.\nTrabajo thakjjatayna, ucampis janiw jicjjatänti. Mä uywanacaniquiwa trabajo churatayna. Qhuchhinac uñjañapataquiwa irpatayna – ucasti anchapinijjataynawa. ¡Penkapinïnwa jupataquejja!\nPuracapajja mankatjja k’aw sataynawa cuntejj qhuchhinacajja mankcänjja ucaw munasjjäna, ucampisa janiw mankañapacänti. Mankat jiwata kañuraqui, uqhamawa qhuchhi uyun puncupana kont’atawa amthapisitayna.\nAwquipajja munasitaynawa, walja cutinacawa uñacht’ayatayna. ¿Ucti lup’iscpachäna? Uqhamjamaquïnwa, mayaqui sythapiwayi, uqhamarac amtasiwayi, sataynäwa:\nYoka: “Cutt’jjaw utaru, awquijjaru juchh lurta saraquïwa uqhamaraqui take cunanaca jan wal lürcta ucanacatsa uqhamaraqui amtanacajja lürcta ucanacatsa arrepentitätwa sasina.”\nChekpachana, puestönwa juch uñt’asjjañataqui.\nAmuyam cunatejj pasatayna. Cunapachatejj aca yokajj awquipan utapata jayancascänjja, nïyawa jupar uñjjatayna. Walpin munasitapatjja jicjjatiriwa t’ijutayna.\nJanïrara cuns yokapajja sisquipanjja khomantänwa uqhamaraqui k’añu, thujsa, thantha wawaparojja jamp’att’araquïnwa. Cusisitat sipansa juc’ampi trabajirinacaparu jawsataynawa:\nAwqui: “Ratuqui, suma isiquï uca, mä rostija, zapatumpi wawajjätaqui apanipjjam.Walja mank’a waquichapjjam, fiesta lurañani. Wawajjasti jiwatjamänwa. Chhakhatänwa. Ucampisa cuttanjjewa, wastat mayamp chist’atajjewa.”\nCunjantï aca awquijj wawaparu munasïnjja, uqhamracwa Diosajja jumaru nayaru munasistu. Jupajja juparu jac’achasiñaswa muni uqhamaraqui jupampi jacañasa. Ucatwa Jesusajja ac cuent’awayana.\n¿Diosan munasiñapata juc’amp yatiñ muntati uqhamaraqui cunjams maynejj juparu jac’achasispa? ¡Kellkt’anitaya!\nUñstirinaca: Parliri, yoka, awqui\nPage last modified on October 08, 2018, at 02:58 PM | powered by PmWiki (pmwiki-2.2.140)